# Tristan (Béroul, éd. Muret)/Tristan
## TRISTRAN

Que nul senblant de rien en face. Come ele aprisme son ami, 4Oiez com el l’a devanci : « Sire Tristran, por Deu le roi, Si grant pechié avez de moi, Qui me mandez a itel ore ! » 8Or fait senblant con s’ele plore. · · · · · · · · · · · · · · · · · · · · u roi · · · · · · · · · · · · · · · · · · · · · · · · ·
12 · · · · · · · · · · · · · · · · · · · · · · · · ·
I · · · · · · · · · · · · · · · · · · · · · · · ·
Conme · · · · · · · · · · · · · · · · · ·
16Par Deu, qui l’air fist et la mer, Ne me mandez nule foiz mais. Je vos di bien, Tristran, a fais, Certes, je n’i vendroie mie. 20Li rois pense que par folie, Sire Tristran, vos aie amé ; Mais Dé plevis ma loiauté, Qui sor mon cors mete flaele, 24S’onques fors cil qui m’ot pucele Out m’amistié encor nul jor !
Se li felon de cest’enor, Por qui jadis vos conbatistes 28O le Morhout, quant l’oceïstes, Li font acroire (ce me senble) Que nos amors jostent ensenble, Sire, vos n’en avez talent ; 32Ne je, par Deu omnipotent, N’ai corage de druërie Qui tort a nule vilanie. Mex voudroie que je fuse arse, 36Aval le vent la poudre esparse, Jor que je vive que amor Aie o home qu’o mon seignor ; Et, Dex ! si ne m’en croit il pas. 40Je puis dire : de haut si bas ! Sire, mot dist voir Salemon : Qui de forches traient larron, Ja pus nes amera nul jor. 44Se li felon de cest’enor · · · · · · · · · · · · · · · · · · · · · · · · ·
48 · · · · · · · · · · · · · · · · · · · · · · · · ·
· a nos deüsent il celer. Mot vos estut mal endurer. De la plaie que vos preïstes 52En la batalle que feïstes O mon oncle je vos gari. Se vos m’en erïez ami, N’ert pas mervelle, par ma foi ! 56Et il ont fait entendre au roi Que vos m’amez d’amor vilaine. Si voient il Deu et son reigne !
Ja nul verroient en la face. 60Tristran, gardez en nule place Ne me mandez por nule chose : Je ne seroie pas tant ose Que je i osase venir. 64Trop demor ci, n’en quier mentir. S’or en savoit li rois un mot, Mon cors seret desmenbré tot, Et si seroit a mot grant tort ; 68Bien sai qu’il me dorroit la mort. Tristran, certes, li rois ne set Que por lui pas vos aie ameit : Por ce qu’eres du parenté 72Vos avoie je en chierté. Je quidai jadis que ma mere Amast mot les parenz mon pere ; Et disoit ce, que ja mollier 76Nen avroit le suen seignor chier Qui les parenz n’en ameret. Certes, bien sai que voir diset. Sire, mot t’ai por lui amé 80E j’en ai tot perdu son gré. — Certes, et il n’en · · · · · · · · ·
Porqoi seroit tot suen li · · ·
— Si home li ont fait acroire 84De nos tel chose qui n’est voire. — Sire Tristran, que volez dire ? Mot est cortois li rois, mi sire ; Ja nu pensast nul jor par lui 88Q’en cest pensé fuson andui. Mais l’en puet home desveier, Faire mal faire et bien laisier : Si a l’on fait de mon seignor.
92Tristran, vois m’en, trop i demor. — Dame, por amor Deu, merci ! Mandai toi, et or es ici : Entent un poi a ma proiere. 96Ja t’ai je tant tenue chiere ! » Quant out oï parler sa drue, Sout que s’estoit aperceüe. Deu en rent graces et merci, 100Or set que bien istront de ci. « Ahi ! Yseut, fille de roi, Franche, cortoise, en bone foi Par plusors foiz vos ai mandee, 104Puis que chanbre me fut veee Ne puis ne poi a vos parler. Dame, or vos vuel merci crïer, Qu’il vos menbre de cest chaitif 108Qui a traval et a duel vif ; Car j’ai tel duel c’onques le roi Out mal pensé de vos vers moi Qu’il n’i a el fors que je muere. 112Fort m’est · · · · · · · · · · · · · · · ·
Dame · · · · · · · · · · · · · · · · · · · ·
D · · · · · · · · · · · · · · · · · · · · · · · ·
116 · · · · · · · · · · · · · · · · · · · · · · · · ·
· · · · · · · · · · · · · · · mon corage · · · · · · · · · · · · qu’il fust si sage Qu’il n’en creüst pas losengier 120Moi, desor lui, a esloignier Li fel cuivert Corneualeis Or en sont lié et font gabois. Or voi je bien, si con je quit, 124Qu’il ne voudroient que o lui
Eüst home de son linage. Mot m’a pené son mariage. Dex ! porquoi est li rois si fol ? 128Ainz me lairoie par le col Pendre a un arbre q’en ma vie O vos preïse druërie. Il ne me lait sol escondire. 132Por ses felons vers moi s’aïre, Trop par fait mal qu’il les en croit : Deceü l’ont, gote ne voit. Mot les vi ja taisant et muz, 136Qant li Morhot fu ça venuz, Ou nen i out uns d’eus tot sous Qui osast prendre ses adous. Mot vi mon oncle iluec pensif, 140Mex vosist estre mort que vif. Por s’onor croistre m’en armai, Conbati m’en, si l’en chaçai. Ne deüst pas mis oncles chiers 144De moi croire ses losengiers. Sovent en ai mon cuer irié. Pensë il que n’en ait pechié ? Certes, oïl, n’i faudra mie, 148Por Deu, le fiz sainte Marie. Dame, or le li dites errant, Qu’il face faire un feu ardant ; E je m’en entrerai el ré. 152Se ja un poil en ai bruslé De la haire qu’avrai vestu, Si me laist tot ardoir u feu ; Qar je sai bien n’ert de sa cort 156Qui a batalle o moi s’en tort. Dame, por vostre grant franchise,
Donc ne vos en est pitié prise ? Dame, je vos en cri merci : 160Tenez moi bien a mon ami. Qant je vinc ça a lui par mer… Com a seignor i vol torner. — Par foi, sire, grant tort avez, 164Qui de tel chose a moi parlez Que de vos le mete a raison Et de s’ire face pardon. Je ne vuel pas encor morir 168Ne moi du tot en tot perir. Il vos mescroit de moi forment, Et j’en tendrai le parlement ? Donc seroie je trop hardie. 172Par foi, Tristran, n’en ferai mie, Ne vos nu me devez requerre. Tote sui sole en ceste terre. Il vos a fait chanbres veer 176Por moi : s’il or m’en ot parler, Bien me porroit tenir por fole. Par foi, ja n’en dirai parole ; Et si vos dirai une rien, 180Si vuel que vos le saciés bien : Se il vos pardounot, beau sire, Par Deu, son mautalent et s’ire, J’en seroie joiose et lie. 184S’or savoit ceste chevauchie, Cel sai je bien que ja resort, Tristran, n’avreit contre la mort. Vois m’en, imais ne prendrai some. 188Grant poor ai que aucun home A moi vos ait ci veü venir. S’un mot en puet li rois oïr
Que nos fuson ça asenblé, 192Il me feroit ardoir en ré. Ne seret pas mervelle grant. Mis cors trenble, poor ai tant ! De la poor qui or me prent 196Vois m’en, trop sui ci longuement. » Iseut s’en torne, il la rapele : « Dame, por Deu, qui en pucele Prist por le pueple umanité, 200Conseilliez moi, par charité. Bien sai, n’i osez mais remaindre. Fors a vos ne sai a qui plaindre, Bien sai que mot me het li rois. 204Engagiez est tot mon hernois. Car le me faites delivrer : Si m’en fuirai, n’i os ester. Bien sai que j’ai si grant prooise, 208Par tote terre ou sol adoise Bien sai que u monde n’a cort, S’i vois, li sires ne m’avot. Et se onques point du suen oi, 212Yseut, par cest mien chief le bloi, Nel se voudroit avoir pensé Mes oncles, ainz un an passé, Por si grant d’or com il est toz, 216Ne vos en qier mentir deus moz. Yseut, por Deu, de moi pensez, Envers mon oste m’aquitez. — Par Deu, Tristran, mot me mervel, 220Qui me donez itel consel. Vos m’alez porchaçant mon mal. Icest consel n’est pas loial. Vos savez bien la mescreance,
224Ou soit savoir ou set enfance. Par Deu, le sire glorios, Qui forma ciel et terre et nos, Se il en ot un mot parler 228Que vos gages face aquiter, Trop par seroit aperte chose. Certes, je ne sui pas si osse Ne ce vos di por averté, 232Ce saciés vus de verité. » Atant s’en est Iseut tornee, Tristran l’a plorant salüee. Sor le perron de marbre bis 236Tristran s’apuie, ce m’est vis ; Demente soi a lui tot sol : « Ha ! Dex, beau sire saint Evrol, Je ne pensai faire tel perte 240Ne foïr m’en a tel poverte ! N’en merré armes ne cheval, Ne conpaignon fors Governal. Ha ! Dex, d’ome desatorné ! 244Petit fait om de lui chierté. Qant je serai en autre terre, S’oi chevalier parler de gerre, Ge n’en oserai mot soner : 248Hom nu n’a nul leu de parler. Or m’estovra sofrir fortune, Trop m’avra fait mal et rancune ! Beaus oncles, poi me deconnut 252Qui de ta feme me mescrut : Onques n’oi talent de tel rage. · · · · · · · · · · · · · · · · on corage. · · · · · · · · · · · · · · · · · · · · · · · · ·
256 · · · · · · · · · · · · · · · · · · · · · · · · ·
Li rois qui sus en l’arbre estoit Out l’asenblee bien veüe 260Et la raison tote entendue. Itel pitié au cor li prist, Qu’il ne plorast ne s’en tenist Por nul avoir, si a grant duel. 264Mot het le nain de Tintaguel. « Las ! » fait li rois, « or ai veü Que li nains m’a trop deceü. En cest arbre me fist monter, 268Il ne me pout plus ahonter. De mon nevo me fist entendre Mençonge, porqoi ferai pendre. Por ce me fist metre en aïr, 272De ma mollier faire haïr. Ge l’en crui et si fis que fous. Li gerredon l’en sera sous : Se je le puis as poinz tenir, 276Par feu ferai son cors fenir. Par moi avra plus dure fin Que ne fist faire Costentin A Segoçon, qu’il escolla 280Qant o sa feme le trova. Il l’avoit coroné’a Rome Et la servoient maint prodome. Il la tint chiere et honora : 284El li mesfist, puis en plora. » Tristran s’en ert pieça alez. Li rois de l’arbre est devalez ; En son cuer dit or croit sa feme 288Et mescroit les barons du reigne, Que li faisoient chose acroire
Que il set bien que n’est pas voire Et qu’il a prové a mençonge. 292Or ne laira qu’au nain ne donge O s’espee si sa merite
Par lui n’iert mais traïson dite ; Ne jamais jor ne mescroira 296Tristran d’Iseut, ainz lor laira La chanbre tot a lor voloir : « Or puis je bien enfin savoir. Se feüst voir, ceste asenblee 300Ne feüst pas issi finee. S’il s’amasent de fol’amor, Ci avoient asez leisor, Bien les veïse entrebaisier. 304Ges ai oï si gramoier, Or sai je bien n’en ont corage. Porqoi cro je si fort outrage ? Ce poise moi, si m’en repent : 308Mot est fous qui croit tote gent. Bien deüse ainz avoir prové De ces deus genz la verité Que je eüse fol espoir. 312Buer virent aprimier cest soir. Au parlement ai tant apris Jamais jor n’en serai pensis. Par matinet sera paiez 316Tristran o moi, s’avra congiez D’estre a ma chanbre a son plesir. Or est remés li suen fuïr, Qu’il voloit faire le matin. »
320:::Oiez du nain boçu Frocin. Fors estoit, si gardoit en l’er,
Vit orïent et Lucifer. Des estoiles le cors savoit, 324Les set planestres devisoit ; Il savoit bien que ert a estre : Qant il oiet un enfant nestre, Les poinz contot toz de sa vie. 328Li nains Frocins, plains de voisdie, Mot se penout de ceu deçoivre Qui de l’ame le feroit soivre. As estoiles choisist l’asente, 332De mautalent rogist et enfle, Bien set li rois fort le menace, Ne laira pas qu’il nu desface. Mot est li nain nerci et pales, 336Mot tost s’en vet fuiant vers Gales. Li rois vait mot le nain querant, Nu puet trover, s’en a duel grant.
Yseut est en sa chanbre entree. 340Brengain la vit descoloree, Bien sout que ele avoit oï Tel rien dont out le cuer marri, Qui si muoit et palisoit ; 344Se li demande ce que doit. Ele respont : « Bele magistre, Bien doi estre pensive et tristre. Brengain, ne vos vuel pas mentir : 348Ne sai qui hui nos vout traïr, Mais li rois Marc estoit en l’arbre, Ou li perrons estait de marbre. Je vi son onbre en la fontaine. 352Dex me fist parler premeraine. Onques de ce que je i quis
N’i out mot dit, ce vus plevis, Mais mervellos conplaignement 356Et mervellos gemissement. Gel blasmé que il me mandot, Et il autretant me priout Que l’acordase a mon seignor, 360Qui, a grant tort, ert a error Vers lui de moi ; et je li dis Que grant folie avoit requis, Que je a lui mais ne vendroie 364Ne ja au roi ne parleroie. Ne sai que je plus racontasse. Conplainz i out une grant masse ; Onques li rois ne s’aperçut 368Ne mon estre ne desconnut. Partie me sui du tripot. » Quant l’ot Brengain, mot s’en esjot : « Iseut, ma dame, grant merci 372Nus a Dex fait, qui ne menti, Qant il vos a fait desevrer Du parlement sanz plus outrer, Que li rois n’a chose veüe 376Qui ne puise estr’en bien tenue. Granz miracles vos a fait Dex, Il est verais peres et tex Qu’il n’a cure de faire mal 380A ceus qui sont buen et loial. » Tristran ravoit tot raconté A son mestre com out ouvré. Qant conter l’ot, Deu en mercie 384Que plus n’i out fait o s’amie.
Ne pout son nain trover li rois.
Dex ! tant ert a Tristran sordois ! A sa chanbre li rois en vient. 388Iseut le voit, qui mot le crient : « Sire, por Deu, dont venez vos ? Avez besoin, qui venez sous ? — Roïne, ainz vien a vos parler 392Et une chose demander. Si ne me celez pas le voir, Qar la verté en vuel savoir. — Sire, onques jor ne vos menti. 396Se la mort doi recevoir ci, S’en dirai je le voir du tot : Ja n’i avra menti d’un mot. — Dame, veïs puis mon nevo ? 400— Sire, le voir vos en desno. Ne croiras pas que voir en die, Mais jel dirai sanz tricherie. Gel vi et pus parlai a lui, 404O ton nevo soz cel pin fui. Or m’en oci, roi, se tu veus. Certes, gel vi. Ce est grant deus ; Qar tu penses que j’aim Tristran 408Par puterie et par anjan. Si ai tel duel que moi n’en chaut Se tu me fais prendre un mal saut. Sire, merci a ceste foiz ! 412Je t’ai voir dit : si ne m’en croiz, Einz croiz parole fole et vaine, Ma bone foi me fera saine. Tristran, tes niés, vint soz cel pin 416Qui est laienz en cel jardin, Si me manda qu’alasse a lui. Ne me dist rien, mais je li dui
Anor faire non trop frarine. 420Par lui sui je de vos roïne. Certes, ne fusent li cuvert Qui vos diënt ce qui ja n’ert, Volantiers li feïse anor. 424Sire, jos tien por mon seignor, Et il est votre niés, ç’oi dire. Por vos l’ai je tant amé, sire. Mais li felon, li losengier, 428Quil vuelent de cort esloignier, Te font acroire la mençonge. Tristran s’en vet : Dex lor en doinge Male vergoigne recevoir ! 432A ton nevo parlai ersoir : Mot se conplaint com angoisos, Sire, que l’acordasse a vos. Ge li di ce, qu’il s’en alast, 436Nule foiz mais ne me mandast ; Qar je a lui mais ne vendroie Ne ja a vos n’en parleroie. Sire, de rien ne m’en creirez : 440Il n’i ot plus. Se vos volez, Ocïez moi, mes c’iert a tort. Tristran s’en vet por le descort, Bien sai que outre la mer passe. 444Dist moi que l’ostel l’aquitasse : Nel vol de rien nule aquiter Ne longuement a lui parler. Sire, or t’ai dit le voir sanz falle : 448Se je te ment, le chief me talle. Ce saciez, sire, sanz doutance, Je li feïse l’aquitance, Se je osase, volentiers ;
452Ne sol quatre besanz entiers Ne li vol metre en s’aumosniere, Por ta mesnie noveliere. Povre s’en vet : Dex le conduie ! 456Par grant pechié li donez fuie. Il n’ira ja en cel païs Dex ne li soit verais amis. » Li rois sout bien qu’el’ot voir dit, 460Les paroles totes oït. Acole la, cent foiz la besse. El plore : il dit qu’ele se tese : Ja nes mescrerra mais nul jor 464Por dit de nul losengeor ; Allent et viengent a lor buens. Li avoirs Tristran ert mes suens Et li suens avoir ert Tristran. 468N’en crerra mais Corneualan. Or dit li rois a la roïne Conme le felon nain Frocine Out anoncié le parlement 472Et com el pin plus hautement Le fist monter por eus voier A lor asenblement, le soir. « Sire, estïez vos donc el pin ? 476— Oïl, dame, par saint Martin. Onques n’i ot parole dite Ge n’oïse, grant ne petite. Qant j’oï a Tristran retraire 480La batalle que li fis faire, Pitié en oi, petit falli Que de l’arbre jus ne chaï. Et qant je vos oï retraire 484Le mal q’en mer li estut traire
De la plaie dont le garistes, Et les grans biens que li feïstes, Et qant il vos requist quitance 488De ses gages, si oi pesance Ne li vosistes aquiter Ne l’un de vos l’autre abiter, Pitié m’en prist an l’arbre sus. 492Souef m’en ris, si n’en fis plus. — Sire, ce m’est mot buen forment. Or savez bien certainement. Mot avion bele loisor : 496Se il m’amast de fole amor, Asez en veïsiez senblant. Ainz, par ma foi, ne tant ne quant Ne veïstes qu’il m’aprismast 500Ne me preïst ne me baisast. Bien senble ce chose certaine : Ne m’amot pas d’amor vilaine. Sire, s’or ne nos veïsiez, 504Certes ne nos en creüsiez. — Par Deu, je non, » li rois respont. « Brengain (que Dex anor te donst !), Por mon nevo va a l’ostel ; 508Et se il dit ou un ou el Ou n’i vuelle venir por toi, Di je li mant qu’il vienge a moi. » Brengain li dit : « Sire, il me het : 512Si est a grant tort, Dex le set. Dit par moi est meslez o vos, La mort me veut tot a estros. G’irai ; por vos le laisera 516Bien tost que ne me tochera. Sire, por Deu, acordez m’i,
Quant il sera venu ici. » Oiez que dit la tricherresse ! 520Mot fist que bone lecherresse ; Lores gaboit a esscïent Et se plaignoit de mal talent. « Rois, por lui vois, » ce dist Brengain. 524« Acordez m’i, si ferez bien. » Li rois respont : « G’i metrai paine. Va tost poroc et ça l’amaine. » Yseut s’en rist et li rois plus. 528Brengain s’en ist les sauz par l’us. Tristran estoit a la paroi, Bien les oiet parler au roi. Brengain a par les bras saisie, 532Acole la, Deu en mercie : D’or en avant avra loisir D’estre o Yseut a son plaisir. Brengain mist Tristran a raison : 536« Sire, laienz en sa maison A li rois grant raison tenue De toi et de ta chiere drue. Pardoné t’a son mautalent, 540Or het ceus qui te vont meslant. Proïe m’a que vienge a toi ; Ge ai dit que ire as vers moi. Fai grant senblant de toi proier, 544N’i venir mie de legier. Se li rois fait de moi proiere, Fai par senblant mauvese chiere. » Tristran l’acole, si la beise, 548Liez est que ore ra son esse. A la chanbre painte s’en vont, La ou li rois et Yseut sont.
Tristran est en la chanbre entrez. 552« Niés, » fait li rois, « avant venez. Ton mautalent quite a Brengain Et je te pardorrai le mien. — Oncle, chiers sire, or m’entendez : 556Legirement vos desfendez Vers moi, qui ce m’avez mis sure Dont li mien cor el ventre pleure, Si grant desroi, tel felonie ! 560Dannez seroie et el honie. Ainz nu pensames, Dex le set. Or savez bien que cil vos het Qui te fait croire tel mervelle. 564D’or en avant meux te conselle, Ne portë ire a la roïne N’a moi, qui sui de vostre orine. — Non ferai je, beaus niés, par foi. » 568:::Acordez est Tristran au roi. Li rois li a doné congié D’estre a la chanbre : es le vus lié. Tristran vait a la chanbre et vient, 572Nule cure li rois n’en tient.
Ha ! Dex, qui puet amor tenir Un an ou deus sanz descovrir ? Car amors ne se puet celer : 576Sovent cline l’un vers son per, Sovent vienent a parlement, Et a celé et voiant gent. Par tot ne puënt aise atendre, 580Maint parlement lor estuet prendre.
A la cort avoit trois barons,
Ainz ne veïstes plus felons. Par soirement s’estoient pris. 584Que, se li rois de son païs N’en faisot son nevo partir, Il nu voudroient mais soufrir, A lor chasteaus sus s’en trairoient 588Et au roi Marc guerre feroient. Qar, en un gardin, soz une ente, Virent l’autrier Yseut la gente Ovoc Tristran en tel endroit 592Que nus hon consentir ne doit ; Et plusors foiz les ont veüz El lit roi Marc gesir toz nus. Quar, quant li rois en vet el bois, 596Et Tristran dit : « Sire, g’en vois ; » Puis se remaint, entre en la chanbre, Iluec grant piece sont ensenble. « Nos li diromes nos meïmes. 600Alon au ro et si li dimes, Ou il nos aint ou il nos hast, Nos volon son nevo en chast. » Tuit ensenble ont ce consel pris. 604Le roi Marc ont a raison mis, A une part ont le roi trait : « Sire, » font il, « malement vet. Tes niés s’entraiment et Yseut, 608Savoir le puet qui c’onques veut ; Et nos nu volon mais sofrir. » Li rois l’entent, fist un sospir, Son chief abesse vers la terre, 612Ne set qu’il die, sovent erre. « Rois, » ce diënt li troi felon, « Par foi, mais nu consentiron ;
Qar bien savon de verité 616Que tu consenz lor cruauté, Et tu sez bien ceste mervelle. Q’en feras tu ? Or t’en conselle ! Se ton nevo n’ostes de cort, 620Si que jamais nen i retort, Ne nos tenron a vos jamez, Si ne vos tendron nule pez. De nos voisins feron partir 624De cort, que nel poon soufrir. Or t’aron tost cest geu parti : Tote ta volenté nos di. — Seignor, vos estes mi fael. 628Si m’aït Dex, mot me mervel Que mes niés ma vergonde ait quise ; Mais servi m’a d’estrange guise. Conseliez m’en, gel vos requier. 632Vos me devez bien consellier, Que servise perdre ne vuel. Vos savez bien, n’ai son d’orguel. — Sire, or mandez le nain devin : 636Certes, il set de maint latin, Si en soit ja li consel pris. Mandez le nain, puis soit asis. » Et il i est mot tost venuz 640(Dehez ait il !) conme boçuz. Li un des barons l’en acole, Li rois li mostre sa parole.
Ha ! or oiez qel traïson 644Et con faite seducion A dit au roi cil nain Frocin ! Dehé aient tuit cil devin !
Qui porpensast tel felonie 648Con fist cist nain, qui Dex maudie ? « Di ton nevo q’au roi Artur, A Carduel, qui est clos de mur, Covienge qu’il aut par matin ; 652Un brief escrit an parchemin Port a Artur toz les galoz, Bien seelé, a cire aclox. Rois, Tristran gist devant ton lit. 656Anevoies, en ceste nuit, Sai que voudra a li parler, Por ceu que devra la aler. Rois, de la chanbre is a prinsome. 660Deu te jur et la loi de Rome, Se Tristran l’aime folement, A li vendra a parlement ; Et s’il i vient et je nul sai, 664Se tu nu voiz, si me desfai, Et tuit ti home outreement : Prové seront sanz soirement. Rois, or m’en laise convenir 668Et a ma volenté sortir, Et se li çole l’envoier Desi qu’a l’ore du cochier. » Li rois respont : « Amis, c’ert fait. » 672Departent soi, chascun s’en vait. Mot fu li nain de grant voidie, Mot par fist rede felonie. Cil en entra chiés un pestor, 676Quatre derees prist de flor, Puis la lia a son guerron. Qui pensast mais tel traïson ? La nuit, qant ot li rois mangié,
680Par la sale furent couchié. Tristran alla le roi couchier. « Beaus niés, » fait-il, « je vos requier, Ma volenté faites, gel vuel. 684Au roi Artus, jusqu’a Carduel, Vos covendra a chevauchier. Cel brief li faites desploier. Niés, de ma part le salüez, 688O lui c’un jor ne sejornez. » Du mesage ot Tristran parler, Au roi respont de lui porter : « Rois, ge irai bien par matin. 692— O vos, ainz que la nuit ait fin. » Tristran fu mis en grant esfroi. Entre son lit et cel au roi Avoit bien le lonc d’une lance. 696Trop out Tristran fole atenance : En son cuer dist qu’il parleroit A la roïne, s’il pooit, Qant ses oncles ert endormiz. 700Dex ! quel pechié ! trop ert hardi ! Li nains la nuit en la chanbre ert : Oiez conment cele nuit sert. Entre deus liez la flor respant, 704Que li pas allent paraisant, Se l’un a l’autre la nuit vient : La flor la forme des pas tient. Tristran vit le nain besuchier 708Et la farine esparpellier. Porpensa soi que ce devoit, Qar si servir pas ne soloit ; Pus dist : « Bien tost a ceste place 712Espandroit flor por nostre trace
Veer, se l’un à l’autre iroit. Qui iroit or, que fous feroit ; Bien verra mais se or i vois. » 716Le jor devant, Tristran, el bois, En la janbe nafrez estoit D’un grant sengler, mot se doloit. La plaie mot avoit saignié. 720Deslïez ert, par son pechié. Tristran ne dormoit pas, ce quit ; Et li rois live a mie nuit, Fors de la chanbre en est issuz ; 724O lui ala li nain boçuz. Dedenz la chanbre n’out clartez, Cirge ne lanpë alumez. Tristran se fu sus piez levez. 728Dex ! porqoi fut ? Or escoutez ! Les piez a joinz, esme, si saut, El lit le roi chaï de haut. Sa plaie escrive, forment saine ; 732Le sanc qui’nn ist les dras ensaigne. La plaie saigne ; ne la sent, Qar trop a son delit entent. En plusors leus li sanc aüne. 736Li nains defors est. A la lune Bien vit josté erent ensenble Li dui amant. De joie en trenble, Et dist au roi : « Se nes puez prendre 740Ensenble, va, si me fai pendre. » Iluec furent li troi felon Par qui fu ceste traïson Porpensee priveement. 744Li rois s’en vient. Tristran l’entent, Live du lit, tot esfroïz,
Errant s’en rest mot tost salliz. Au tresallir que Tristran fait, 748Li sans decent (malement vait) De la plaie sor la farine. Ha ! Dex, qel duel que la roïne N’avot les dras du lit ostez ! 752Ne fust la nuit nus d’eus provez. Se ele s’en fust apensee, Mot eüst bien s’anor tensee. Mot grant miracle Deu i out, 756Quis garanti, si con li plot. Li ros a sa chanbre revient ; Li nain, que la chandele tient, Vient avoc lui. Tristran faisoit 760Senblant conme se il dormoit ; Quar il ronfloit forment du nes. Seus en la chanbre fu remés, Fors tant que a ses piés gesoit 764Pirinis, qui ne s’esmovoit, Et la roïne a son lit jut. Sor la flor, chauz, li sanc parut. Li rois choisi el lit le sanc : 768Vermel en furent li drap blanc, Et sor la flor en pert la trace, Du saut. Li rois Tristran menace. Li troi baron sont en la chanbre… 772Tristran par ire a son lit prenent. Cuelli l’orent cil en haïne, Por sa prooise, et la roïne. Laidisent la, mot la menacent, 776Ne lairont justice n’en facent. Voient la janbe qui li saine. « Trop par a ci veraie enseigne :
Provez estes, » ce dist li rois ; 780« Vostre escondit n’i vaut un pois. Certes, Tristran, demain, ce quit, Soyez certain d’estre destruit. » Il li crie : « Sire, merci ! 784Por Deu, qui pasion soufri, Sire, de nos pitié vos prenge ! » Li fel diënt : « Sire, or te venge. — Beaus oncles, de moi ne me chaut : 788Bien sai, venuz sui a mau saut. Ne fust por vos a corocier, Cist plez fust ja venduz mot chier ; Ja, por lor eulz, ne le pensasent 792Que ja de lor mains m’atochasent ; Mais envers vos nen ai je rien. Or, tort a mal ou tort a bien, De moi ferez vostre plesir, 796Et je sui prest de vos soufrir. Sire, por Deu, de la roïne Aiez pitié ! » Tristran l’encline. « Qar il n’a home en ta meson, 800Se disoit ceste traïson Que pris eüse druërie O la roïne par folie, Ne m’en trovast en chanp, armé. 804Sire, merci de li, por Dé ! » Li troi qui an la chanbre sont Tristran ont pris et lïé l’ont, Et lïee ront la roïne. 808Mot est torné a grant haïne. Ja, se Tristran ice seüst Que escondire nul leüst, Mex se laisast vif depecier
812Que lui ne lié soufrist lïer. Mais en Deu tant fort se fiot Que bien savoit e bien quidoit, S’a escondit peüst venir, 816Nus nen osast armes saisir Encontre lui, lever ne prendre : Bien se quidoit par chanp defendre. Por ce ne vout envers le roi 820Mesfaire soi par nul desroi ; Qar, s’il seüst ce que en fut Et ce qui avenir lor dut, Il les eüst tuëz toz trois, 824Ja ne les en gardast li rois. Ha ! Dex, porqoi ne les ocist ? A mellor plait asez venist.
Li criz live par la cité 828Qu’endui sont ensenble trové Tristran et la roïne Iseut Et que li rois destruire eus veut. Pleurent li grant e li petit, 832Sovent l’un d’eus a l’autre dit : « A ! las, tant avon a plorer ! Ahi ! Tristran, tant par es ber ! Qel damage qu’en traïson 836Vos ont fait prendre cil gloton ! Ha ! roïne franche, honoree, En qel terre sera mais nee Fille de roi qui ton cors valle ? 840Ha ! nains, ç’a fait ta devinalle ! Ja ne voie Deu en la face, Qui trovera le nain en place, Qui nu ferra d’un glaive el cors !
844Ahi ! Tristran, si grant dolors Sera de vos, beaus chiers amis, Qant si seroiz a destroit mis ! Ha ! las, quel duel de vostre mort ! 848Qant le Morhout prist ja ci port, Qui ça venoit por nos enfanz, Nos barons fist si tos taisanz Que onques n’ot un si hardi 852Qui s’en osast armer vers lui. Vos enpreïstes la batalle Por nos trestoz de Cornoualle Et oceïstes le Morhout. 856Il vus navra d’un javelot, Sire, dont tu deüs morir. Ja ne devrion consentir Que vostre cors fust ci destruit. » 860Live la noisë et li bruit ; Tuit en corent droit au palès. Li rois fu mot fel et engrès ; N’i ot baron tant fort ne fier 864Qui ost le roi mot araisnier Que li pardonast cel mesfait. Or vient li jor, la nuit s’en vait. Li rois conmande espine querre 868Et une fosse faire en terre. Li rois, tranchanz, demaintenant Par tot fait querre les sarmenz Et assenbler o les espines 872Aubes et noires o racines. Ja estoit bien prime de jor. Les banz crïerent par l’enor, Que tuit en allent a la cort. 876Cil qui plus puet plus tost acort.
Asenblé sunt Corneualeis. Grant fu la noise et li tabois : N’i a celui ne face duel, 880Fors que li nains de Tintajol. Li rois lor a dit et monstré Qu’il veut faire dedenz un ré Ardoir son nevo et sa feme. 884Tuit s’escriënt la gent du reigne : « Rois, trop ferïez lai pechié, S’il n’estoient primes jugié. Puis les destrui. Sire, merci ! » 888Li rois par ire respondi : « Par cel Seignor qui fist le mont, Totes les choses qui i sont, Por estre moi desherité, 892Ne lairoie ne l’arde en ré. Se j’en sui araisnié jamais, Laisiez m’en tot ester en pais. » Le feu conmande a alumer 896Et son nevo a amener, Ardoir le veut premierement. Or vont por lui, li rois l’atent. Lors l’en ameinent par les mains : 900Par Deu, trop firent que vilains ! Tant ploroit, mais rien ne li monte, Fors l’en ameinent a grant honte. Yseut plore, par poi n’enrage : 904« Tristran, » fait ele, « quel damage Qu’a si grant honte estes lïez ! Qui m’oceïst, si garisiez, Ce fust grant joie, beaus amis ; 908Encor en fust vengement pris. »
Oez, seignors, de Damledé, Conment il est plains de pité ; Ne vieat pas mort de pecheor. 912Receü out le cri, le plor Que faisoient la povre gent Por ceus qui eirent a torment. Sor la voie par ont il vont, 916Une chapele est sor un mont, U coin d’une roche est asise. Sor mer ert faite, devers bise. La part que l’en claime chancel 920Fu asise sor un moncel ; Outre n’out rien fors la falise. Cil mont est plain de pierre alise. S’uns escureus de lui sausist, 924Si fust il mort, ja n’en garist. En la dube out une verrine, Que un sainz i fist, porperine. Tristran ses meneors apele : 928« Seignors, vez ci une chapele : Por Deu, quar m’i laisiez entrer. Pres est mes termes de finer : Preerai Deu qu’il merci ait 932De moi, quar trop li ai forfait. Seignors, n’i a que ceste entree ; A chascun voi tenir s’espee. Vos savez bien, ne pus issir, 936Par vos m’en estuet revertir ; Et quant je Dé proié avrai, A vos ici lors revendrai. » Or l’a l’un d’eus dit a son per : 940« Bien le poon laisier aler. » Les lians sachent, il entre enz.
Tristran ne vait pas conme lenz, Triés l’autel vint a la fenestre, 944A soi l’en traist a sa main destre, Par l’overture s’en saut hors. Mex veut sallir que ja ses cors Soit ars, voiant tel aünee. 948Seignors, une grant pierre lee Out u mileu de cel rochier : Tristran i saut mot de legier. Li vens le fiert entre les dras, 952Quil defent qu’il ne chie a tas. Encor claiment Corneualan Cele pierre le Saut Tristran. La chapele ert plaine de pueple. 956Tristran saut sus : l’araine ert moble, Toz a genoz chiet en la glise. Cil l’atendent defors l’iglise, Mais por noient : Tristran s’en vet, 960Bele merci Dex li a fait ! La riviere granz sauz s’en fuit. Mot par ot bien le feu qui bruit, N’a corage que il retort, 964Ne puet plus corre que il cort. Mais or oiez de Governal : Espee çainte, sor cheval, De la cité s’en est issuz. 968Bien set, se il fust conseüz, Li rois l’arsist por son seignor ; Fuiant s’en vait por la poor. Mot ot li mestre Tristran chier, 972Qant il son brant ne vout laisier, Ançois le prist la ou estoit ; Avoc le suen l’en aportoit.
Tristrans son mestrë aperceut, 976Ahucha le (bien le connut) ; Et il i est venuz a hait. Qant il le vit, grant joie en fait. « Maistre, ja m’a Dex fait merci : 980Eschapé sui, et or sui ci. Ha ! las, dolent, et moi que chaut ? Qant n’ai Yseut, rien ne me vaut. Dolent ! el saut que orainz fis, 984Que dut ice que ne m’ocis ? Ce me peüst estre mot tart. Eschapé sui ! Yseut, l’en t’art ! Certes, por noient eschapai. 988En l’art por moi, por li morrai. » Dist Governal : « Por Deu, beau sire, Confortez vos, n’acuelliez ire. Veez ci un espès buison, 992Clos a fossé tot environ. Sire, meton nos la dedenz. Par ci trespasse maintes genz : Asez orras d’Iseut novele. 996Et se en l’art, jamais an cele Ne montez vos, se vos briment N’en prenez aspre vengement ! Vos en avrez mot bone aïe. 1000Ja, par Jesu, le fiz Marie, Ne gerrai mais dedenz maison Tresque li troi felon larron Par quoi’st destruite Yseut ta drue 1004En avront la mort receüe. S’or estïez, beau sire, ocis, Que vengement n’en fust ainz pris, Jamais nul jor n’avroie joie. »
1008Tristran respont : « Trop vus anoie ! Beau mestre, n’ai point de m’espee. — Si as, que je l’ai aportee. » Dist Tristran : « Maistre, donc est bien. 1012Or ne criem, fors Deu, imais rien. — Encor ai je soz ma gonele Tel rien qui vos ert bone et bele : Un hauberjon fort et legier, 1016Qui vos porra avoir mestier. — Dex ! » dist Tristran, « balliez le moi. Par icel Deu en qui je croi, Mex vuel estre tot depecié, 1020Se je a tens i vien, au ré, Ainz que getee i soit m’amie, Ceus qui la tienent nen ocie. » Governal dist : « Ne te haster. 1024Tel chose te puet Dex doner Que te porras mot mex venger ; N’i avras pas tel destorbier Con tu porroies or avoir. 1028N’i voi or point de ton pooir, Quar vers toi est iriez li rois ; Avocques sont tuit li borjois Et trestuit cil de la cité. 1032Sor lor eulz a toz conmandé Que cil qui ainz te porra prendre, S’il ne te prent, fera le pendre. Chascun aime mex soi qu’autrui : 1036Se ja levout sor toi le hui, Tex te voudroit bien delivrer, Ne l’oseret neis porpenser. » Plore Tristran, mot fait grant duel. 1040Ja, por toz ceus de Tintajol,
S’en le deüst tot depecier, Qu’il n’en tenist piece a sa per, Ne laisast il qu’il n’i alast, 1044Se son mestre ne li veiast. ﻿En la chanbrë un mes acort, Qui dist Yseut qu’ele ne plort, Que ses amis est eschapez. 1048« Et Dex, fait ele, en ait bungrez ! Or ne me chaut se il m’ociënt Ou il me liënt ou desliënt. » Si l’avoit fait lïer li rois, 1052Par le conmandement as trois, Qu’il li out si les poinz estroiz Li sanc li est par toz les doiz. « Par Deu ! fait el, se je mes jor… 1056Qant li felon losengeor Qui garder durent mon ami L’ont deperdu, la Deu merci, Ne me devroit l’on mes proisier. 1060Bien sai que li nains losengier Et li felons, li plain d’envie, Par qui consel j’ere perie, En avront encor lor deserte. 1064Torner lor puise a male perte ! » ﻿Seignor, au roi vient la novele Q’eschapez est par la chapele Ses niés, qui il devoit ardoir. 1068De mautalent en devint noir, De duel ne set con se contienge ; Par ire rove qu’Yseut vienge. Yseut est de la sale issue. 1072La noise live par la rue. Qant la dame lïee virent
(A laidor ert), mot s’esfroïrent. Qui ot le duel qu’il font por li, 1076Com il criënt a Deu merci ! Ha ! roïne franche, honoree, Qel duel ont mis en la contree Par qui ceste novele est sorse ! 1080Certes, en asez poi de borse En porront metre le gaain. Avoir en puisent mal mehain ! » Amenee fu la roïne 1084Jusquë au ré ardent d’espine. Dinas, li sire de Dinan, Qui a mervelle amoit Tristran, Se lait choier au pié le roi : 1088 « Sire, » fait il, « entent a moi. Je t’ai servi mot longuement, Sanz vilanie, loiaument. Ja n’avras home en tot cest reigne, 1092Povre orfelin ne vielle feme, Qui por vostre seneschaucie, Que j’ai eü tote ma vie, Me donast une beauveisine. 1096Sire, merci de la roïne ! Vos la volez sanz jugement Ardoir en feu : ce n’est pas gent, Qar cest mesfait ne connoist pas. 1100Duel ert, se tu le suen cors ars. Sire, Tristran est eschapez ; Les plains, les bois, les pas, les guez Set forment bien, et mot est fiers. 1104Vos estes oncle et il tes niés : A vos ne mesferoit il mie. Mais vos barons, en sa ballie
S’il les trovout ne vilonast, 1108Encor en ert ta terre en gast. Sire, certes, nel quier noier, Qui avroit sol un escuier Por moi destruit ne a feu mis, 1112Se iere roi de set païs, Ses me me roit il en balence Ainz que n’en fust prise venjance. Pensez que de si franche feme, 1116Qu’il amena de lointain reigne, Que lui ne poist s’ele est destruite ? Ainz en avra encor grant luite. Rois, rent la moi, par la merite 1120Que servi t’ai tote ma vite. » Li tro par qui cest’ovre sort Sont devenu taisant et sort ; Qar bien sevent Tristran s’en vet, 1124Mot grant dote ont qu’il nes aget. Li rois prist par la main Dinas, Par ire a juré saint Thomas Ne laira n’en face justise 1128Et qu’en ce fu ne soit la mise. Dinas l’entent, mot a grant duel. Ce poise li : ja par son vuel Nen iert destruite la roïne. 1132En piez se live o chiere encline : « Rois, je m’en vois jusqu’a Dinan. Par cel seignor qui fist Adan, Ja ne la verroie j’ardoir 1136Por tot l’or ne por tot l’avoir C’onques ourent li plus riche home Qui furent des le bruit de Rome. » Puis monte el destrier, si s’en torne,
1140Chiere encline, marriz et morne. Iseut fu au feu amenee. De gent fu tote avironee, Qui trestuit braient et tuit criënt, 1144Les traïtors le roi maudiënt. L’eve li file aval le vis. En un bliaut de paile bis Estoit la dame, estroit vestu 1148E d’un fil d’or menu cosu. Si chevel hurtent a ses piez, D’un filet d’or les a trechiez. Qui voit son cors et sa fachon, 1152Trop par avroit le cuer felon Qui nen avroit de lié pitié. Mot sont li braz estroit lïé. Un malade out en Lancïen, 1156Par non fu apelé Ivein : A mervelle par fu desfait. Acoru fu voier cel plait, Bien out o lui cent conpaignons 1160O lor puioz, o lor bastons : Ainz ne veïstes tant si lait Ne si boçu ne si desfait. Chascun tenoit sa tartarie ; Crïent au roi…
1164Crïent au roi… …a voiz serie : « Sire, tu veus faire justise, Ta feme ardoir en ceste gise. Granz est ; mes se je ainz rien soi, 1168Ceste justise durra poi. Mot l’avra tost cil grant feu arse Et la poudre cist venz esparse. Cest feu charra : en ceste brese
1172Ceste justise ert tost remese. Tel justise de li ferez ; Mais, se vos croire me volez… Et que voudroit mex mort avoir ; 1176Qu’ele vivroit, et sanz valoir, Et que nus n’en orroit parler Qui plus ne t’en tenist por ber. Rois, voudroies le faire issi ? » 1180Li rois l’entent, si respondi : « Se tu m’enseignes cest, sanz falle, Qu’ele vivë et que ne valle, Gré t’en savrai, ce saches bien ; 1184Et se tu veus, si pren du mien. Onques ne fu dit tel maniere, Tant dolerose ne tant fire, Qui orendroit tote la pire 1188Seüst, por Deu le roi, eslire, Que il n’eüst m’amor tot tens. » Ivains respont : « Si con je pens Je te dirai, asez briment. 1192Veez, j’ai ci conpaignons cent : Yseut nos done, s’ert conmune. Paior fin dame n’ot mais une. Sire, en nos a si grant ardor 1196Soz ciel n’a dame qui un jor Peüst soufrir nostre convers : Li dras nos sont au cors aers. O toi soloit estre a honor, 1200O vair, o gris et o baudor ; Les buens vins i avoit apris Es granz soliers de marbre bis. Se la donez a nos meseaus, 1204Qant el verra nos bas bordeaus
Et eslira l’escüellier Et l’estovra a nos couchier (Sire, en leu de tes beaus mengiers 1208Avra de pieces, de quartiers Que l’en nos envoi’a cel hues), Por cel seignor qui maint lasus, Qant or verra la nostre cort, 1212Adonc verra son desconfort. Donc voudroit miex morir que vivre, Donc savra bien Yseut la givre Que malement aura ovré : 1216Mex voudroit estre arse en un ré. » Li rois l’entent, en piez estut Ne de grant pice ne se mut. Bien entendi que dit Ivain, 1220Cort a Yseut, prist l’a la main. Elle crie : « Sire, merci ! Ainz que m’i doignes, art moi ci. » Li rois li done, et cil la prent. 1224Des malades i ot bien cent, Qui s’aünent tor entor li. Qui ot le brait, qui ot le cri, A tote gent en prent pitiez. 1228Qui q’en ait duel, Yvains est liez. Vait s’en Yseut, Yvains l’en meine Tot droit aval, par sus l’araine. Des autres meseaus li conplot 1232(N’i a celui n’ait son puiot) Tot droit vont vers l’enbuschement Ou ert Tristran, qui les atent. A haute voiz Governal crie : 1236 « Filz, que feras ? Ves ci t’amie. — Dex ! » dist Tristran, « quel aventure !
Ahi ! Yseut, bele figure, Con deüstes por moi morir 1240Et je redui por vos perir, Tel gent vos tienent entre mains, De ce soient il toz certains, Se il n’os laisent en present, 1244Tel i ara ferai dolent. » Fiert le destrier, du buison saut, A qant qu’il puet s’escrie en haut : « Ivain, asez l’avez menee. 1248Laisiez la tost, qu’a cest’espee Ne vos face le chief voler. » Ivain s’aqeut a desfubler, En haut s’escrie : « Or as puioz ! 1252Or i parra qui ert des noz. » Qui ces meseaus veïst soffler, Oster chapes et desfubler ! Chascun li crolle sa potence, 1256Li uns menace et l’autre tence. Tristran n’en vost rien atochier Ne entester ne laidengier. Governal est venuz au cri, 1260En sa main tint un vert jarri Et fiert Yvain, qui Yseut tient. Li sans li chiet, au pié li vient. Bien aïde a Tristran son mestre, 1264Yseut saisist par la main destre. Li conteor diënt qu’Yvain Firent nïer, qui sont vilain ; N’en sevent mie bien l’estoire, 1268Berox l’a mex en sen memoire. Trop ert Tristran preuz et cortois A ocirre gent de tes lois.
Tristran s’en voit a la roïne ; 1272Lasent le plain, et la gaudine S’en vet Tristran et Governal. Yseut s’esjot, or ne sent mal. En la forest de Morrois sont, 1276La nuit jurent desor un mont. Or est Tristran si a seür Con s’il fust en chastel o mur. En Tristran out mot buen archier, 1280Mot se sout bien de l’arc aidier. Governal en ot un toloit A un forestier, qu’il tenoit, Et deus seetes enpenees, 1284Barbelees, ot l’en menees. Tristran prist l’arc, par le bois vait, Vit un chevrel, ancoche et trait, El costé destre fiert forment : 1288Brait, saut en haut et jus decent. Tristran l’a pris, atot s’en vient. Sa loge fait : au brant qu’il tient Les rains trenche, fait la fullie ; 1292Yseut l’a bien espès jonchie. Tristran s’asist o la roïne. Governal sot de la cuisine, De seche busche fait buen feu. 1296Mot avoient a faire queu ! Il n’avoient ne lait ne sel A cele foiz a lor ostel. La roïne ert forment lassee 1300Por la poor qu’el’ot passee ; Somel li prist, dormir l’estut, Sor son ami dormir se veut.
Seignors, eisi font longuement 1304En la forest parfondement, Longuement sont en cel desert. Oiez du nain com au roi sert. Un consel sot li nains du roi, 1308Ne sot que il. Par grant desroi Le descovri : il fist que beste, Qar puis an prist li rois la teste. Li nain ert ivres, li baron 1312Un jor le mistrent a raison Que ce devoit que tant parloient, Il et li rois, et conselloient. « A celer bien un suen consel 1316Mot m’a trové toz jors feel. Bien voi que le volez oïr, Et je ne vuel ma foi mentir. Mais je merrai les trois de vos 1320Devant le Gué Aventuros. Et iluec a une aube espine, Une fosse a soz la racine : Mon chief porai dedenz boter 1324Et vos m’orrez defors parler. Ce que dirai, c’ert du segroi Dont je sui vers le roi par foi. » Li baron vienent a l’espine, 1328Devant eus vient li nains Frocine. Li nains fu cort, la teste ot grose. Delivrement ont fait la fosse, Jusq’as espaules li ont mis. 1332 « Or escoutez, seignor marchis ! Espine, a vus, non a vasal : Marc a orelles de cheval. » Bien ont oï le nain parler.
1336S’avint un jor, après disner, Parlout a ses barons roi Marc, En sa main tint d’auborc un arc. Atant i sont venu li troi 1340A qui li nains dist le secroi, Au roi diënt priveement : « Roi, nos savon ton celement, Que as orelles de cheval. » 1344Li rois s’iraist et dist : « Ce mal M’est avenu par cest devin : Certes, ja ert fait de lui fin. » Traist l’espee, le chief en prent. 1348Mot en fu bel a mainte gent, Qui haoient le nain Frocine Por Tristran e por la roïne.
Seignors, mot avez bien oï 1352Conment Tristran avoit salli Tot contreval, par le rochier, Et Governal sor le destrier S’en fu issuz, quar il cremoit 1356Qu’il fust ars, se Marc le tenoit… Or sont ensenble en la forest, Tristran de veneison les pest. Longuement sont en cel boschage. 1360La ou la nuit ont herberjage, Si s’en trestornent au matin. En l’ermitage frere Ogrin Vindrent un jor, par aventure. 1364Aspre vie meinent et dure : Tant s’entraiment de bone amor L’un por l’autre ne sent dolor. Li hermite Tristran connut,
1368Sor sa potence apoié fu ; Aresne le, oiez conment : « Sire Tristran, grant soirement A l’en juré par Cornoualle, 1372Qui vus rendroit au roi, sans falle Cent mars avroit a gerredon. En ceste terre n’a baron Au roi ne l’ait plevi en main, 1376Vos rendre a lui o mort ou sain. » Ogrins li dist mot bonement : « Par foi ! Tristran, qui se repent Par foi et par confession, 1380Deu du pechié li fait pardon. » Tristran li dit : « Sire, par foi, Se ele m’aime en bone foi, Vos n’entendez pas la raison : 1384S’el m’aime, c’est par la poison. Ge ne me pus de lié partir, N’ele de moi, n’en quier mentir. » Ogrins li dist : « Et quel confort 1388Puet on doner a home mort ? Assez est mort qui longuement Gist en pechié, s’il ne repent. Doner ne puet nus penitance 1392A pecheor sanz repentance. » L’ermite Ogrins mot les sarmone, Du repentir consel lor done. Li hermites sovent lor dit 1396Les profecies de l’escrit, Et mot lor amentoit sovent L’ermite le Dé jugement. A Tristran dist par grant desroi : 1400 « Que feras-tu ? Conselle toi.
— Sire, j’am Yseut a mervelle, Si que n’en dor ne ne somelle. Du tot an est li consel pris : 1404Mex aim o li estre mendis Et vivre d’erbes et de glan Q’avoir le reigne au roi Otran. De lié laisier parler ne ruis, 1408Certes, quar faire ne le puis. » Iseut au pié l’ermite plore, Mainte color mue en poi d’ore, Mot li crie merci sovent : 1412 « Sire, por Deu omnipotent, Il ne m’aime pas, ne je lui, Fors par un herbé dont je bui Et il en but : ce fu pechiez. 1416Por ce nos a li rois chaciez. » Li hermites tost li respont : « Diva, cil Dex qui fist le mont, Il vus donst voire repentance. » 1420:::Ce saciez de voir, sanz dotance, Cele nuit jurent chiés l’ermite ; Por eus esforça mot sa vite. Au matinet s’en part Tristrans. 1424Au bois se tient, let les plains chans. Li pain lor faut, ce est grant deus. De cers, de biches, de chevreus Ocist asez par le boscage. 1428La ou prenent lor herbergage, Font lor cuisine e lor beau feu. Sol une nuit sont en un leu.
Seignors, oiez con por Tristran 1432Out fait li rois crïer son ban !
En Cornoualle n’a parroise Ou la novele n’en angoise Que, qui porroit Tristran trover, 1436Qu’il en feïst le cri lever.
Qui veut oïr une aventure, Con grant chose a an noreture, Si m’escoute un sol petitet ! 1440Parler m’orez d’un buen brachet : Qens ne rois n’out tel berserez. Il ert isneaus et toz tens prez, Quar il ert bauz, legiers, non lenz, 1444Et si avoit a non Husdenz. Lïez estoit en un landon. Li chiens gardoit par le donjon ; Qar mis estoit a grant freor, 1448Qant il ne voiet son seignor. Ne vout mengier ne pain ne past Ne nule rien q’en li donast ; Grignout et si feroit du pié, 1452Des uiz lermant. Dex ! qel pitié Faisoit a mainte gent li chiens ! Chascun disoit : « S’il estoit miens. Gel metroie du landon fors ; 1456Quar, s’il enrage, ce ert deus. Ahi ! Husdent, ja tex brachetz N’ert mais trové, qui tant set prez Ne tel duel face por seignor ; 1460Beste ne fu de tel amor. Salemon dit que droituriers Que ses amis, c’ert ses levriers. A vos le poon nos prover : 1464Vos ne volez de rien goster,
Pus que vostre sire fu pris. Rois, quar soit fors du landon mis ! » Li rois a dit, a son corage : 1468 « Por son seignor croi qu’il enrage. Certes, mot a li chiens grant sens : Je ne quit mais q’en nostre tens, En la terre de Cornoualle, 1472Ait chevalier qui Tristran valle. » De Cornoualle baron troi En ont araisoné le roi : « Sire, quar deslïez Husdant ! 1476Si verron bien certainement Se il meine ceste dolor Por la pitié de son seignor ; Quar ja si tost n’ert deslïez 1480Q’il ne morde, s’est enragiez, Ou autre rien ou beste ou gent : S’avra la langue overte au vent. » Li rois apele un escuier 1484Por Husdan faire deslïer. Sor bans, sor seles puient haut, Quar le chien criment de prin saut. Tuit disoient : « Husdent enrage. » 1488De tot ce n’avoit il corage. Tantost com il fu deslïez, Par mié les renz cort, esvelliez, Que onques n’i demora plus. 1492De la sale s’en ist par l’us, Vint a l’ostel ou il soloit Trover Tristran. Li rois le voit, Et li autre qui après vont. 1496Li chiens escrie, sovent gront, Mot par demeine grant dolor.
Encontré a de son seignor : Onques Tristran ne fist un pas, 1500Qant il fu pris, qu’il dut estre ars, Que li brachez nen aut après ; Et dit chascun : « De venir mes ! » Husdant an la chanbrë est mis 1504O Tristran fu traït et pris ; Criant s’en vet vers la chapele, La part fait saut et voiz, cha rele. Li pueple vait après le chien. 1508Ainz, puis qu’il fu fors du lïen, Ne fina, si fu au montier Fondé en haut sor le rochier. Husdent li bauz, qui ne voit lenz, 1512Par l’us en la chapele entre enz, Saut sor l’autel, ne vit son mestre, Fors s’en issi par la fenestre. Aval la roche est avalez, 1516En la janbe s’est esgenez, A terre met le nes, si crie. A la silve du bois florie, Ou Tristran fist l’enbuschement, 1520Un petit s’arestut Husdent ; Fors s’en issi, par le bois vet. Nus ne le voit qui pitié n’ait. Au roi diënt li chevalier : 1524 « Laison a seurre cest trachier. En tel leu nos porroit mener Dunt griés seroit le retorner. » Laisent le chien, tornent arire. 1528Husdent aqeut une chariere, De la rote mot s’esbaudist. Du cri au chien li bois tentist.
Tristran estoit el bois aval 1532O la reïne et Governal. La noise oient, Tristran l’entent : « Par foi, » fait il, « je oi Husdent. » Trop se criement, sont esfroï. 1536Tristran saut sus ; son arc tendi. En un’espoise aval s’en traient : Crime ont du roi, si s’en esmaient, Diënt qu’il vient o le brachet. 1540Ne demora c’un petitet Li brachet, qui la rote sut. Quant son seignor vit et connut, Le chief, la queue hoque et crole. 1544Qui voit conme des ioes se molle Dire puet qu’ainz ne vit tel joie. A Yseut a la crine bloie Acort, et pus a Governal ; 1548Toz fait joie, nis au cheval. Du chien out Tristran grant pitié : « Ha ! Dex, » fait-il, « par quel pechié Nos a cist berseret seü ? 1552Chien qi en bois ne se tient mu N’a mestier a home bani. El bois somes, du roi haï ; Par plain, par bois, par tote terre, 1556Dame, nos fait li rois Marc quere ; S’il nos trovout ne pooit prendre, Il nos feroit ardoir ou pendre. Nos n’avon nul mestier de chien. 1560Une chose sachiez vos bien : Se Husdens avè nos remaint, Poor nos fera et duel maint. Asez est mex qu’il soit ocis
1564Que nos soion par son cri pris. Et poise m’en, por sa franchise, Que il la mort a ici quise. Grant nature li faisoit fere ; 1568Mais conment m’en pus je retraire ? Certes, ce poise moi mot fort Que je li doie doner mort. Or m’en aidiez a consellier : 1572De nos garder avon mestier. » Yseut li dist : « Sire, merci ! Li chiens sa beste prent au cri, Que par nature, que par us. 1576J’oï ja dire qu’un seüs Avoit un forestier galois, Puis que Artus en fu fait rois, Que il avoit si afaitié : 1580Qant il avoit son cerf sagnié De la seete berserece, Puis ne fuïst par cele adrece Que li chiens nel suïst le saut ; 1584Por crïer n’estonast le gaut Ne ja n’atainsist tant sa beste Que criast ne feïst moleste. Amis Tristran, grant joie fust, 1588Por metre peine qui peüst Faire Hudent le cri laisier, Sa beste ataindrë et chacier. » Tristran s’estut et escouta. 1592Pitié l’en prist ; un poi pensa, Puis dist itant : « Se je pooie Husdent par paine metre en voie Que il laisast cri por silence, 1596Mot l’avroie a grant reverence.
Et a ce metrai je ma paine Ainz que ja past ceste semaine. Pesera moi se je l’oci, 1600Et je criem mot du chien le cri ; Quar je porroie en tel leu estre, O vos ou Gouvernal mon mestre, Se il criout, feroit nos prendre. 1604Or vuel peine metre et entendre A beste prendre sans crïer. » Or voit Tristran en bois berser. Afaitiez fu, a un dain trait : 1608Li sans en chiet, li brachet brait, Li dains navrez s’en fuit le saut. Husdent li bauz en crie en haut, Li bois du cri au chien resone. 1612Tristran le fiert, grant cop li done. Li chien a son seignor s’areste, Lait le crïer, gerpist la beste ; Haut l’esgarde, ne set qu’il face, 1616N’ose crïer, gerpist la trace. Tristran le chien desoz lui bote, O l’estortore bat la rote ; Et Husdent en revot crïer. 1620Tristran l’aqeut a doutriner. Ainz que li premier mois pasast, Fu si le chien dontez u gast Que sanz crïer suiet sa trace. 1624Sor noif, sor herbe ne sor glace N’ira sa beste ja laschant, Tant n’iert isnele et remuant. Or lor a grant mestier li chiens, 1628A mervelles lor fait grans biens. S’il prent el bois chevrel ne dain,
Bien l’enbusche, cuevre de rain ; Et s’il enmi lande l’ataint, 1632Com il s’avient en i prent maint, De l’erbe gete asez desor, Arire torne a son seignor, La le maine ou sa beste a prise. 1636Mot sont li chien de grant servise !
Seignors, mot fu el bois Tristrans. Mot i out paines et ahans. En un leu n’ose remanoir ; 1640Dont lieve au main ne gist au soir. Bien set que li rois le fait querre Et que li bans est en sa terre Por lui prendre, quil troveroit. 1644Mot sont el bois del pain destroit, De char vivent, el ne menguënt. Que puënt il, se color muënt ? Lor dras ronpent, rains les decirent. 1648Longuement par Morrois fuïrent. Chascun d’eus soffre paine elgal, Qar l’un por l’autre resent mal : Grant poor a Yseut la gente 1652Tristran por lié ne se repente ; E a Tristran repoise fort Que Yseut a por lui descort… Qu’il repente de la folie.
1656:::Un de ces trois que Dex maudie, Par qui il furent descovert, Oiez conment par un jor sert ! Riches hom ert et de grant bruit, 1660Les chiens amoit por son deduit.
De Cornoualle li naïf De Morrois erent si eschif Qu’il n’i osout un sol entrer. 1664Bien lor faisoit a redouter ; Qar, se Tristran les peüst prendre : Il les feïst as arbres pendre : Bien devoient donques laisier. 1668:::Un jor estoit o son destrier Governal sol a un doitil, Qui decendoit d’un fontenil. Au cheval out osté la sele : 1672De l’erbete paisoit novele. Tristran gesoit en sa fullie, Estroitement ot enbrachie La roïne, por qu’il estoit 1676Mis en tel peine, en tel destroit ; Endormi erent amedoi. Governal ert en un esquoi, Oï les chiens par aventure, 1680Le cerf chacent grant aleüre. C’erent li chien a un des trois Par qui consel estoit li rois Meslez ensenble la roïne. 1684Li chien chacent, li cerf ravine. Governal vint une charire En une lande ; luin arire Vit cel venir que il bien set 1688Que ses sires onques plus het, Tot solement sans escuier. Des esperons a son destrier A tant doné que il escache, 1692Sovent el col fiert o sa mache. Li chevaus ceste sor un marbre.
Governal s’acoste a un arbre, Enbuschiez est, celui atent 1696Qui trop vient tost et fuira lent. Nus retorner ne puet fortune : Ne se gaitoit de la rancune Que il avoit a Tristran fait. 1700Cil qui desoz l’arbre s’estait Vit le venir, hardi l’atent ; Dit mex veut estre mis au vent Que ja de lui n’ait la venjance ; 1704Qar par lui et par sa faisance Durent il estre tuit destruit. Li chien le cerf sivent, qui fuit ; Li vasaus après les chiens vait. 1708Governal saut de sen agait ; Du mal que cil ot fait li menbre, A s’espee tot le desmenbre, Le chief en prent, atot s’en vet. 1712Li veneor, qui l’ont parfait, Sivoient le cerf esmeü. De lor seignor virent le bu, Sanz la teste, soz l’arbre jus. 1716Qui plus tost cort, cil s’en fuit plus : Bien quident ce ait fait Tristran Dont li rois fist faire le ban. Par Cornoualle ont antendu 1720L’un des trois a le chief perdu Qui meslot Tristran o le roi. Poor en ont tuit et esfroi, Puis ont en pes le bois laisié ; 1724N’out pus el bois sovent chacié. Des cel’ore qu’eu bois entroit, Fust por chacier, chascuns dotoit
Que Tristran li preus l’encontrast. 1728Crient fu u plain et plus u gast. Tristran se jut an la fullie. Chau tens faisoit, si fu jonchie. Endormiz est, ne savoit mie 1732Que cil eüst perdu la vie Par qui il dut mort recevoir : Liez ert, quant en savra le voir. Governal a la loge vient, 1736La teste au mort a sa main tient ; A la forche de la ramee L’a cil par les cheveus nouee. Tristran s’esvelle, vit la teste, 1740Saut esfreez, sor piez s’areste. A haute voiz crie son mestre : « Ne vos movez ! seürs puez estre : A ceste espee l’ai ocis. 1744Saciez, cist ert vostre anemis. » Liez est Tristran de ce qu’il ot Cil est ocis qu’il plus dotot. Poor ont tuit par la contree. 1748La forest est si esfreee Que nus n’i ose ester dedenz. Or ont le bois a lor talenz. La ou il erent en cel gaut, 1752Trova Tristran l’arc Qui ne faut. En tel maniere el bois le fist Riens ne trove qu’il n’oceïst. Se par le bois vait cerf ne dains, 1756Se il atouchë a ces rains Ou cil arc est mis et tenduz, Se haut hurte, haut est feruz, Et se il hurte a l’arc an bas,
1760Bas est feruz eneslepas. Tristran, par droit et par raison, Qant ot fait l’arc, li mist cel non. Mot a buen non l’arc, qui ne faut 1764Riens qu’il en fire, bas ne haut ; Et mot lor out pus grant mestier, De maint grant cerf lor fist mengier. Mestier ert que la sauvagine 1768Lor aïdast en la gaudine ; Qar falliz lor estoit li pains, N’il n’osoient issir as plains. Longuement fu en tel dechaz. 1772Mervelles fu de buen porchaz : De venoison ont grant plenté.
Seignor, ce fu un jor d’esté, En icel tens que l’en aoste, 1776Un poi après la Pentecoste. Par un matin, a la rousee, Li oisel chantent l’ainzjornee. Tristran de la loge ou il gist, 1780Çaint s’espee, tot sol s’en ist, L’arc Qui ne faut vet regarder ; Parmi le bois ala berser. Ainz qu’il venist, fu en tel paine… 1784Fu ainz maiss gent tant eüst paine ? Mais l’un por l’autre ne le sent, Bien orent lor aaisement. Ainz, puis le tens que el bois furent, 1788Deus genz itant de tel ne burent ; Ne, si conme l’estoire dit, La ou Berox le vit escrit, Nule gent tant ne s’entramerent
1792Ne si griment nu conpererent. La roïne contre lui live. Li chauz fu granz, qui mot les grive. Tristran l’acole et il dit ce : 1796 « · · · · · · · · · · · · · · · · · · · · · · · ·
— Amis, ou avez vos esté ? — Après un cerf, qui m’a lassé. Tant l’ai chacié que tot m’en duel. 1800Somel m’est pris, dormir me vuel. » La loge fu de vers rains faite, De leus en leus ot fuelle atraite, Et par terre fu bien jonchie. 1804Yseut fu premire couchie ; Tristran se couche et trait s’espee, Entre les deus chars l’a posee. Sa chemise out Yseut vestue 1808(Se ele fust icel jor nue, Mervelles lor fust meschoiet), E Tristran ses braies ravoit. La roïne avoit en son doi 1812L’anel d’or des noces le roi, O esmeraudes planteïz. Mervelles fu li doiz gresliz, A poi que li aneaus n’en chiet. 1816Oez com il se sont couchiez : Desoz le col Tristran a mis Son braz, et l’autre, ce m’est vis, Li out par dedesus geté. 1820Estroitement l’ot acolé, Et il la rot de ses braz çainte. Lor amistié ne fu pas fainte. Les bouches furent pres asises, 1824Et neporquant si ot devises
Que n’asenbloient pas ensenble. Vent ne cort ne fuelle ne trenble. Uns rais decent desor la face 1828Yseut, que plus reluist que glace. Eisi s’endorment li amant, Ne pensent mal ne tant ne quant. N’avoit qu’eus deus en cel païs ; 1832Quar Governal, ce m’est avis, S’en ert alez o le destrier Aval el bois au forestier. Oez, seignors, quel aventure : 1836Tant lor dut estre pesme et dure ! Par le bois vint uns forestiers, Qui avoit trové lor fulliers Ou il erent el bois geü. 1840Tant a par le fuellier seü Qu’il fu venuz a la ramee Ou Tristran out fait s’aünee. Vit les dormanz, bien les connut : 1844Li sans li fuit, esmarriz fut. Mot s’en vet tost, quar se doutoit ; Bien sot, se Tristran s’esvellot, Que ja n’i metroit autre ostage, 1848Fors la teste lairoit en gage. Se il s’en fuit, n’est pa mervelle ; Du bois s’en ist, cort a mervelle. Tristran avoc s’amie dort : 1852Par poi qu’il ne reçurent mort. D’iluec endroit ou il dormoient, Qui, deus bones liues estoient La ou li rois tenet sa cort. 1856Li forestier grant erre acort ; Qar bien avoit oï le ban
Que l’en avoit fait de Tristran : Cil qui au roi en diroit voir 1860Asez aroit de son avoir. Li forestier bien le savoit, Por c’acort il a tel esploit. Et li rois Marc en son palais 1864O ses barons tenoit ses plaiz ; Des barons ert plaine la sale. Li forestier du mont avale Et s’en est entré, mot vait tost. 1868Pensez que onc arester s’ost De si que il vint as degrez De la sale ? Sus est montez. Li rois le voit venir grant erre, 1872Son forestier apele en erre : « Sez noveles, qui si tost viens ? Ome senbles qui core a chiens, Qui chast sa beste por ataindre. 1876Veus tu a cort de nullui plaindre ? Tu senbles home qu’ait besoin, Qui ça me soit tramis de loin. Se tu veus rien, di ton mesage. 1880A toi nus hon veé son gage Ou chacié vus de ma forest ? — Escoute moi, roi, se toi plest, Et si m’entent un sol petit. 1884Par cest païs a l’on banit, Qui ton nevo porroit trover, Qu’ançois s’osast laisier crever Qu’il nu preïst, ou venist dire. 1888Ge l’ai trové, s’en criem vostre ire : Se nel t’ensein, dorras moi mort. Je te merrai la ou il dort,
Et la roïne ensenble o lui. 1892Ges vi, poi a, la ou andui Fermement erent endormi. Grant poor oi, quant la les vi. » Li rois l’entent, boufe et sospire, 1896Esfreez est, forment s’aïre ; Au forestier dist et conselle Priveement, dedenz l’orelle : « En qel endroit sont il ? Di moi ! 1900— En une loge de Morroi Dorment estroit et enbrachiez. Vien tost, ja serez d’eus vengiez. Rois, s’or n’en prens aspre venjance, 1904N’as droit en terre, sanz doutance. » Li rois li dist : « Is t’en la fors. Si chier conme tu as ton cors, Ne dire a nul ce que tu sez, 1908Tant soit estrange ne privez. A la Croiz Roge, au chemin fors, La on enfuet sovent les cors, Ne te movoir, iluec m’atent. 1912Tant te dorrai or et argent Con tu voudras, je l’afi toi. » Li forestier se part du roi, A la Croiz vient, iluec s’asiet. 1916Male gote les eulz li criet, Qui tant voloit Tristran destruire ! Mex li venist son cors conduire, Qar puis morut a si grant honte 1920Con vos orrez avant el conte. Li rois est en la chanbre entrez, A soi manda toz ses privez, Pus lor voia et defendi
1924Qu’il ne soient ja si hardi Qu’il allent après lui plain pas. Chascun li dist : « Rois, est ce gas, A aler vus sous nule part ? 1928Ainz ne fu rois qui n’ait regart. Qel novele avez vos oïe ? Ne vos movez por dit d’espie. » Li rois respont : « Ne sai novele, 1932Mais mandé m’a une pucele Que j’alle tost a lié parler. Bien me mande n’i moigne per. G’irai tot seus sor mon destrier, 1936Ne merrai per ne escuier, A ceste foiz irai sanz vos. » Il responent : « Ce poise nos. Chatons conmanda a son filz 1940A eschiver les leus soutiz. » Il respont : « Je le sai assez. Laisiez moi faire auques mes sez. » Li rois a fait sa sele metre, 1944S’espee çaint, sovent regrete A lui tot sol la cuvertise Que Tristrans fist, quant il l’ot prisse Yseut la bele o le cler vis, 1948O qui s’en est alé fuitis. S’il les trove, mot les menace, Ne laira pas ne lor mesface. Mot est li rois acoragiez 1952De destruire : c’es granz pechiez. De la cité s’en est issuz Et dist mex veut estre penduz Qu’il ne prenge de ceus venjance 1956Qui li ont fait tel avilance.
A la Croiz vint, ou cil l’atent, Dist li qu’il aut isnelement Et qu’il le meint la droite voie. 1960El bois entrent, qui mot onbroie. Devant le roi se met l’espie ; Li rois le sieut, qui bien se fie En l’espee que il a çainte, 1964Dont a doné colee mainte. Si fait il trop que sorquidez ; Quar, se Tristran fust esvelliez, Li niés o l’oncle se meslast, 1968Li uns morust, ainz ne finast. Au forestier dist li roi Mars Qu’il li dorroit d’argent vint mars, Sel menoit tost a lor recet. 1972Li forestier (qui vergonde ait !) Dist que pres sont de lor besoigne. Du buen cheval, né de Gascoingne, Fait l’espie le roi decendre, 1976De l’autre part cort l’estrier prendre ; A la branche d’un vert pomier La reigne liënt du destrier. Poi vont avant, quant ont veü 1980La loge por qu’il sont meü. Li rois deslace son mantel, Dont a fin or sont li tasel : Desfublez fu, mot out gent cors. 1984Du fuerre trait l’espee fors, Iriez s’atorne, sovent dit Q’or veut morir s’il nes ocit. L’espee nue an la loge entre. 1988Le forestier entre soventre, Grant erre après le roi acort :
Li ros li çoine qu’il retort. Li rois en haut le cop leva, 1992Iré le fait, si se tresva. Ja decendist li cop sor eus : Ses oceïst, ce fust grant deus. Qant vit qu’ele avoit sa chemise 1996Et q’entre eus deus avoit devise, La bouche o l’autre n’ert jostee, Et qant il vit la nue espee Qui entre eus deus les desevrot, 2000Vit les braies que Tristran out : « Dex ! » dist li rois, « que ce puet estre ? Or ai veü tant de lor estre, Dex ! je ne sai que doie faire, 2004Ou de l’ocire ou du retraire. Ci sont el bois, bien a lonc tens. Bien puis croire, se je ai sens, Se il s’amasent folement, 2008Ja n’i eüsent vestement, Entre eus deus n’i eüst espee, Autrement fust cest’asenblee. Corage avoie d’eus ocire : 2012Nes tocherai, retrairai m’ire. De fole amor corage n’ont. N’en ferrai nul. Endormi sont : Se par moi eirent atouchié, 2016Trop par feroie grant pechié ; Et se g’esvel cest endormi Et il m’ocit ou j’oci lui, Ce sera laide reparlance. 2020Je lor ferai tel demostrance Que, puis que il s’esvelleront, Certainement savoir porront
Qu’il furent endormi trové 2024Et q’en a eü d’eus pité, Que je nes vuel noient ocire, Ne moi ne gent de mon enpire. Ge voi el doi a la reïne 2028L’anel a pierre esmeraudine Que li donnai (mot par est buens), Et g’en rai un qui refu suens : Osterai li le mien du doi. 2032Uns ganz de voie rai j’o moi, Qu’el’aporta o soi d’Irlande. Le rai qui sor la face brande (Qui, li fait chaut) en vuel covrir ; 2036Et, qant vendra au departir, Prendrai l’espee d’entre eus deus Dont au Morhot fu el chief dors. » Li rois a deslïé les ganz, 2040Vit ensenble les deus dormanz, Le rai qui sor Yseut decent Covre des ganz mot bonement. L’anel du roi defors parut : 2044Souef le traist, qu’il ne se mut. Primes i entra il enviz ; Or avoit tant les doiz gresliz Qu’il s’en issi sanz force fere ; 2048Mot l’en sot bien li rois fors traire. L’espee qui entre eus deus est Souef oste, la soue i met. De la loge s’en issi fors, 2052Vint au destrier, saut sor le dos ; Au forestier dist qu’il s’en fuie, Son cors trestort, si s’en conduie. Vet s’en li rois, dormant les let,
2056A cele foiz n’i a plus fait. Reperiez est a sa cité. De plusorz parz out demandé Ou a esté et ou tant fut. 2060Li rois lor ment, pas n’i connut Ou il ala ne que il quist Ne de faisance que il fist. ﻿Mais or oiez des endormiz, 2064Que li rois out el bois gerpiz. Avis estoit a la roïne Qu’ele ert en une grant gaudine, Dedenz un riche pavellon : 2068A li venoient dui lion, Qui la voloient devorer ; El lor voloit merci crïer, Mais li lion, destroiz de fain, 2072Chascun la prenoit par la main. De l’esfroi que Iseut en a Geta un cri, si s’esvella. Li gant paré du blanc hermine 2076Li son choiet sor la poitrine. Tristran, du cri qu’il ot, s’esvelle, Tote la face avoit vermelle. Esfreez s’est, saut sus ses piez, 2080L’espee prent com home iriez, Regarde el brant, l’osche ne voit : Vit le pont d’or qui sus estoit, Connut que c’est l’espee au roi. 2084La roïne vit en son doi L’anel que li avoit doné, Le suen revit du dei osté. Ele cria : « Sire, merci ! 2088Li rois nos a trovez ici. »
Il li respont : « Dame, c’est voirs. Or nos covient gerpir Morrois, Qar mot li par somes mesfait. 2092M’espee a, la soe me lait : Bien nos peüst avoir ocis. — Sire, voire, ce m’est avis. — Bele, or n’i a fors du fuïr. 2096Il nos laissa por nos traïr : Seus ert : si est alez por gent, Prendre nos quide, voirement. Dame, fuion nos en vers Gales. 2100Li sanc me fuit. » Tot devient pales. Atant, es vus lor escuier, Qui s’en venoit o le destrier. Vit son seignor pales estoit, 2104Demande li que il avoit. « Par foi, mestre, Marc li gentis Nos a trovez ci endormis ; S’espee lait, la moie en porte : 2108Felonie criem qu’il anorte. Du doi Yseut l’anel, le buen, En a porté, si lait le suen : Par cest change poon parçoivre, 2112Mestre, que il nos veut deçoivre ; Quar il ert seus, si nos trova, Poor li prist, si s’en torna. Por gent s’en est alé arrire, 2116Dont il a trop et baude et fire. Ses amerra, destruire veut Et moi et la roïne Yseut ; Voiant le pueple, nos veut prendre, 2120Faire ardoir et venter la cendre. Fuion, n’avon que demorer. »
N’avet en eus que sejorner. S’il ont poor, n’en puënt mais : 2124Le roi sevent fel et engrès. Torné s’en sont bone aleüre, Le roi doutent, por l’aventure. Morrois trespasent, si s’en vont, 2128Grans jornees par poor font, Droit vers Gales s’en sont alé. Mot les avra amors pené : Trois anz plainiers sofrirent peine, 2132Lor char pali et devint vaine.
Seignors, du vin de qoi il burent Avez oï, por qoi il furent En si grant paine lonctens mis ; 2136Mais ne savez, ce m’est avis, A conbien fu determinez Li lovendrincs, li vin herbez : La mere Yseut, qui le bollit, 2140A trois anz d’amistié le fist. Por Marc le fist et por sa fille : Autre en pruva, qui s’en essille. Tant con durerent li troi an, 2144Out li vins si soupris Tristran Et la roïne ensenble o lui Que chascun disoit : « Las n’en sui. » L’endemain de la saint Jehan 2148Aconpli furent li troi an Que cil vin fu determinez. Tristran fu de son lit levez, Iseut remest en sa fullie. 2152Tristran, sachiez, une doitie A un cerf traist, qu’il out visé,
Par les flans l’a outrebersé. Fuit s’en li cerf, Tristran l’aqeut ; 2156Que soirs fu plains tant le porseut. La ou il cort après la beste, L’ore revient, et il s’areste, Qu’il ot beü le lovendrant. 2160A lui seus senpres se repent : « Ha ! Dex, » fait il, « tant ai traval ! Trois anz a hui, que rien n’i fal, Onques ne me falli pus paine 2164Ne a foirié n’en sorsemaine. Oublïé ai chevalerie, A seure cort et baronie. Ge sui essilié du païs, 2168Tot m’est falli et vair et gris, Ne sui a cort a chevaliers. Dex ! tant m’amast mes oncles chiers, Se tant n’eüse a lui mesfez ! 2172Ha ! Dex, tant foiblement me vet ! Or deüse estre a cort a roi, Et cent danzeaus avoques moi, Qui servisent por armes prendre 2176Et a moi lor servise rendre. Aler deüse en autre terre Soudoier et soudees querre. Et poise moi de la roïne, 2180Qui je doins loge por cortine. En bois est, et si peüst estre En beles chanbres, o son estre, Portenduës de dras de soie. 2184Por moi a prise male voie. A Deu, qui est sire du mont, Cri ge merci, que il me donst
Itel corage que je lais 2188A mon oncle sa feme en pais. A Deu vo je que jel feroie Mot volentiers, se je pooie, Si que Yseut fust acordee 2192O le roi Marc, qu’st esposee, Las ! si qel virent maint riche ome, Au fuer q’en dit la loi de Rome. » Tristran s’apuie sor son arc, 2196Sovent regrete le roi Marc, Son oncle, qui a fait tel tort, Sa feme mise a tel descort. Tristran au soir se dementot : 2200Oiez d’Iseut con li estoit ! Sovent disoit : « Lasse, dolente, Porqoi eüstes vos jovente ? En bois estes com autre serve, 2204Petit trovez qui ci vus serve. Je sui roïne, mais le non En ai perdu par la poison Que nos beümes en la mer. 2208Ce fist Brengain, qu’i dut garder : Lasse ! si male garde en fist ! El n’en pout mais, quar j’ai trop pris. Les damoiseles des anors, 2212Les filles as frans vavasors Deüse ensenble o moi tenir En mes chanbres, por moi servir, Et les deüse marïer 2216Et as seignors por bien doner. Amis Tristran, en grant error Nos mist qui le boivre d’amor Nos aporta ensenble a boivre.
2220Mex ne nos pout il pas deçoivre. » Tristran li dist : « Roïne gente, En mal uson nostre jovente. Bele amie, se je peüse, 2224Par consel que je en eüse, Faire au roi Marc acordement, Qu’il pardonnast son mautalent Et qu’il preïst nostre escondit, 2228C’onques nul jor, n’en fait n’en dit, N’oi o vos point de druërie Que li tornast a vilanie, N’a chevalier en son roiaume, 2232Ne de Lidan tresque en Dureaume, S’il voloit dire que amor Eüse o vos por deshonor, Ne m’en trovast en chanp, armé. 2236Et s’il avoit en volenté, Quant vos avrïez deresnie, Qu’il me soufrist de sa mesnie, Gel serviroie o grant honor, 2240Conme mon oncle et mon seignor : N’avroit soudoier en sa terre Qui miex le servist de sa gerre. Et s’il estoit a son plesir 2244Vos a prendre et moi de gerpir, Qu’il n’eüst soin de mon servise, Ge m’en iroie au roi de Frise, Ou m’en passeroie en Bretaigne 2248O Governal, sanz plus conpaigne. Roïne franche, ou que je soie, Vostre toz jorz me clameroie. Ne vosise la departie, 2252S’estre peüst la conpaignie,
Ne fust, bele, la grant soufraite Que vos soufrez et avez faite Tanz dis, por moi, par desertine. 2256Por moi perdez non de roïne. Estre peüses a anor En tes chanbres, o ton seignor, Ne fust, dame, li vins herbez 2260Qui an la mer nos fu donnez. Yseut, franche, gente façon, Conselle moi que nos feron. — Sire, Jesu soit gracïez, 2264Qant degerpir volez pechiez ! Amis, menbre vos de l’ermite Ogrin, qui de la loi escrite Nos preecha et tant nos dist, 2268Quant tornastes a son abit, Qui est el son de chest boschage ! Beaus amis douz, se je corage Vos ert venuz de repentir, 2272Or ne peüst mex avenir. Sire, corons a lui ariere. De ce sui tote fianciere : Consel nos doroit honorable, 2276Par qoi a joie perdurable Porron ancore bien venir. » Tristran l’entent, fist un sospir Et dist : « Roïne de parage, 2280Tornon arire a l’ermitage. Encor enuit ou le matin, O le consel de maistre Ogrin, Mandon au roi nostre talent 2284Par brief, sanz autre mandement. — Amis Tristran, mot dites bien.
Au riche roi celestïen Puison andui crïer merci, 2288Qu’il ait de nos, Tristran, ami ! » Arrire tornent el boschage, Tant ont erré qu’à l’ermitage Vindrent ensenble li amant. 2292L’ermite Ogrin trovent lisant. Qant il les vit, bel les apele (Assis se sont en la chapele) : « Gent dechacie, a con grant paine 2296Amors par force vos demeine ! Conbien durra vostre folie ? Trop avez mené ceste vie. Et, queles, quar vos repentez ! » 2300Tristran li dist : « Or escoutez. Si longuement l’avons menee, Itel fu notre destinee. Trois anz a bien, si que n’i falle, 2304Onques ne nos falli travalle. S’or poïons consel trover De la roïne racorder, Je ne querrai ja plus nul jor 2308Estre o le roi Marc a seignor ; Ainz m’en irai ançois un mois En Bretaigne ou en Loenois. Et se mes oncles veut soufrir 2312Moi a sa cort por lui servir, Gel servirai si con je doi, Si con mon oncle et riche roi. Le mellor consel nos donnez, 2316Por Deu, sire, de ce qu’oez, Et nos feron vos volentez · · · · · · · · · · · · · · · · · · · · · · · · ·
(2317) :::Seignors, oiez de la roïne : 2320As piez l’ermite chiet encline, De lui proier point ne se faint Qu’il les acort au roi, si plaint : « Qar ja corage de folie 2324Nen avrai je jor de ma vie. Ge ne di pas, a vostre entente, Que de Tristran jor me repente Que je ne l’aim de bone amor 2328Et com ami, sanz desanor : De la comune de mon cors Et je du suen somes tuit fors. » L’ermite l’ot parler, si plore, 2332De ce q’il ot Deu en aoure : « Ha ! Dex, beaus rois onipotent, Graces, par mon buen cuer, vus rent, Qui vivre tant m’avez laisié 2336Que ces deus genz de lor pechié A moi en vindrent consel prendre. Granz grez vos en puise je rendre ! Ge jur ma creance et ma loi, 2340Buen consel averez de moi. Tristran, entent moi un petit (Ci es venuz a mon habit), Et vos, roïne, a ma parole 2344Entendez, ne soiez pas fole. Qant home et feme font pechié, S’anz se sont pris et sont quitié, Et s’aus vienent a penitance 2348Et aient bone repentance, Dex lor pardone lor mesfait, Tant ne seroit orible et lait. Tristran, roïne, or escoutez
2352Un petitet, si m’entendez. Por honte oster et mal covrir Doit on un poi par bel mentir. Qant vos consel m’avez requis, 2356Gel vos dorrai sanz terme mis. En parchemin prendrai un brief : Saluz avra el premier chief. A Lancïen le trametez, 2360Le roi par bun salu mandez En bois estes o la roïne ; Mais, s’il voloit de lui saisine Et pardonast son mautalent, 2364Vos ferïez por lui itant Vos en irïez a sa cort ; N’i avroit fort, sage ne lort, S’il veut dire qu’en vilanie 2368Eüsiez prise druërie, Si vos face li rois Mars pendre, Se vos ne vos poez defendre. « Tristran, por ce t’os bien loer, 2372Que ja n’i troveras ton per Qui gage doinst encontre toi. Icest consel te doin par foi. Ce ne puet il metre en descort : 2376Qant il vos vout livrer a mort Et en feu ardoir, por le nain (Cortois le virent et vilain), Il ne voloit escouter plait. 2380Qant Dex vos an ot merci fait Que d’iluec fustes eschapez, Si com il est oï assez, Que, se ne fust la Deu vigor, 2384Destruit fusiez a deshonor
(Tel saut feïstes qu’il n’a home, De Costentin entresqu’a Rome, Se il le voit, n’en ait hisdor), 2388Iluec fuïstes par poor. Vos rescosistes la roïne, S’avez esté pus en gaudine. De sa terre vus l’amenastes, 2392Par mariage li donastes. Tot ce fu fait, il le set bien ; Nocie fu a Lencïen. Mal vos estoit lié a fallir, 2396O lié vosistes mex fuïr. S’il veut prendre vostre escondit, Si qel verront grant et petit, Vos li offrez a sa cort faire. 2400Et se lui venoit a viaire, Qant vos serez de lui loiaus, Au loement de ses vasaus Preïst sa feme la cortoise… 2404Et, se savez que lui n’en poise, O lui serez ses soudoiers, Servirez le mot volentiers. Et s’il ne veut vostre servise, 2408Vos passerez la mer de Frise, Iroiz servir un autre roi. Tex ert li brief. — Et je l’otroi. Tant ai plus mis, beau sire Ogrin, 2412Vostre merci, el parchemin, Que je ne m’os en lui fïer : De moi a fait un ban crïer. Mais je li prié, com a seignor 2416Que je mot aim par bone amor, Un autre brief reface faire,
S’i face escrire tot son plaire ; A la Croiz Roge, anmi la lande, 2420Pende le brief, si le conmande. Ne li os mander ou je sui, Ge criem qu’il ne me face ennui. Ge crerai bien, qant je l’avrai, 2424Le brief : quant qu’il voudra ferai. Maistre, mon brief set seelé ! En la queue escriroiz : Vale ! A ceste foiz je n’i sai plus. » 2428:::Ogrins l’ermite lieve sus, Pene et enque et parchemin prist, Totes ces paroles i mist. Qant il out fait, prist un anel, 2432La pierre passot el seel. Seelé est, Tristran le tent, Il le reçut mot bonement. « Quil portera ? » dist li hermites. 2436 « Gel porterai. — Tristran, nu dites. — Certes, sire, si ferai bien, Bien sai l’estre de Lancïen. Beau sire Ogrin, vostre merci, 2440La roïne remaindra ci ; Et anevois, en tens oscur, Qant li rois dormira seür, Ge monterai sor mon destrier, 2444O moi merrai mon escuier. Defors la vile a un pendant : La decendrai, s’irai avant. Mon cheval gardera mon mestre, 2488Mellor ne vit ne lais ne prestre. » Anuit, après solel couchier, Qant li tens prist a espoisier,
Tristran s’en torne avoc son mestre. 2452Bien sot tot le païs et l’estre. A Lancïen, a la cité, En sont venu, tant ont erré. Il decent jus, entre en la vile. 2456Les gaites cornent a merville. Par le fossé dedenz avale Et vint errant tresque en la sale. Mot par est mis Tristran en fort. 2460A la fenestre ou li rois dort En est venu, souef l’apele, N’avoit son de crïer harele. Li rois s’esvelle et dit après : 2464 « Qui es, qui a tel eure ves ? As tu besoin ? Di moi ton non. — Sire, Tristran m’apele l’on. Un brief aport, sil met cil jus 2468El fenestrier de cest enclus. Longuement n’os a vos parler, Le brief vos lais, n’os plus ester. » Tristran s’en torne, li rois saut, 2472Par trois foiz l’apela en haut : « Por Deu, beaus niés, ton oncle atent ! » Li rois le brief a sa main prent. Tristran s’en vet, plus n’i remaint, 1476De soi conduire ne se faint, Vient a son mestre, qui l’atent, El destrier saut legierement. Governal dist : « Fol, quar exploites ! 2480Alon nos en les destoletes ! » Tant ont erré par le boschage Qu’au jor vindrent à l’ermitage. Enz sont entré. Ogrins prioit
2484Au roi celestre quant qu’il pot Tristran defende d’enconbrier Et Governal, son escuier. Qant il les vit, es le vos lié : 2488Son criator a gracïé. D’Iseut n’estuet pas demander S’ele out poor d’eus encontrer. Ainz, pus le soir qu’il en issirent 2492Tresque l’ermite et el les virent, N’out les eulz essuiez de lermes : Mot par li senbla lons cis termes. (2493)Qant el le vit venir, lor prie… 2496Que il i fist, ne fu parole. (2497) « Amis, di moi, se Dex t’anort, Fus tu donc pus a la roi cort ? » Tristran lor a tot reconté, 2500Conment il fu a la cité Et conment o le roi parla, Coment li rois le rapela, Et du brief que il li gerpit, 2504Et con li rois trova l’escrit. « Dex ! » dist Ogrins, « graces te rent. Tristran, sachiez, asez briment Orez noveles du ro Marc. » 2508Tristran decent, met jus son arc. Or sejornent a l’ermitage. Li rois esvelle son barnage. Primes manda le chapelain, 2512Le brief li tent qu’a en la main. Cil fraint la cire et lut le brief. Le roi choisi el premier chief, A qui Tristran mandoit saluz. 2516Les moz a tost toz conneüz,
Au roi a dit le mandement. Li rois l’escoute bonement ; A grant mervelle s’en esjot, 2520Qar sa feme forment amot. Li rois esvelle ses barons, Les plus proisiez mande par nons ; Et qant il furent tuit venu, 2524Li rois parla, il sont teü : « Seignors, un brief m’est ci tramis. Rois sui sor vos, vos mi marchis. Li briés soit liez et soit oïz ; 2528Et qant liz sera li escriz, Conselliez m’en : jel vos requier. Vos m’en devez bien consellier. » Dinas s’en est premiers levez, 2532Dist a ses pers : « Seignors, oez. S’or oiez que ne die bien, Ne m’en creez de nule rien. Qui mex savra dire, si die, 2536Face le bien, lest la folie. Li brief nos est ici tramis Nos ne savon de qel païs : Soit liz li briés premierement ; 2540Et pus, solonc le mandement, Qui buen consel savra doner, Sil nos doinst buen. Nel quier celer : Qui son droit seignor mesconselle 2544Ne puet faire greignor mervelle. » Au roi diënt Corneualois : « Dinas a dit trop que cortois. Dan chapelain, lisiez le brief, 2548Oiant nos toz, de chief en chief. » Levez s’en est li chapelains,
Le brief deslie o ses deus mains, En piez estut devant le roi : 2552« Or escoutez, entendez moi. Tristran, li niés nostre seignor, Saluz mande prime et amor Au roi et a tot son barnage : 2556» Rois, tu sez bien le mariage » De la fille le roi d’Irlande. » Par mer en fui je en demande, » Par ma proece la conquis, 2560» Le grant serpent cresté ocis, » Par qoi ele me fu donee. » Amenai la en ta contree. » Rois, tu la preïs a mollier, 2564» Si que virent ti chevalier. » N’eüs gaires o li esté, » Quant losengier en ton reigné » Te firent acroire mençonge. 2568» Ge sui tot prest que gage en donge, » Qui li voudroit blasme lever, » Lié alegier contre mon per, » Beau sire, a pié ou a cheval 2572» (Chascuns ait armes par egal), » Qu’onques amor nen out vers moi, » Ne je vers li, par nul desroi. » Se je ne l’en puis alegier 2576» Et en ta cort moi deraisnier, » Jugier me fai devant ton ost. » N’i a baron que je t’en ost » N’i a baron, por moi plaisier, 2580» Ne me face ardoir, ou jugier. » Vos savez bien, beaus oncles, sire, » Nos vosistes ardoir en ire ;
» Mais a Deu en prist grant pitié, 2584» S’en aorames Damledé. » La roïne par aventure » En eschapa. Ce fu droiture, » Se Dex me saut ; quar a grant tort 2588» Li volïez doner la mort. » G’enn eschapai, si fis un saut » Contreval un rochier mot haut. » Lors fu donnee la roïne 2592» As malades en decepline. » Ge l’en portai, si li toli, » Puis ai toz tens o li fuï. » Ne li devoie pas fallir, 2596» Qant a tort dut por moi morir. » Puis ai esté o lié par bos, » Que je n’estoie pas tant os » Que je m’osase an plain mostrer. 2600» Vos feïstes un ban crïer » A prendre nus et a vos rendre. » Feïsiez nos ardoir ou pendre : » Por ce nos estovoit fuïr. 2604» Mais, s’or estoit vostre plesir » A prendre Yseut o le cler vis, » N’avroit baron en cest païs » Plus vos servist que je feroie. 2608» Se l’uen vos met en autre voie, » Que ne vuelliez le mien servise, » Ge m’en irai au roi de Frise ; » Jamais n’oras de moi parler, 2612» Passerai m’en outre la mer. » De ce q’oiez, roi, pren consel. » Ne puis mes soufrir tel trepel : » Ou je m’acorderai a toi,
2616» Ou g’en merrai la fille au roi » En Irlandë, ou je la pris. » Roïne ert de cel son païs. » Li chapelains a au roi dit : 2620« Sire, n’a plus en cest escrit. » Li baron oient la demande, Qe por la fille au roi d’Irlande Offre Tristran vers eus batalle. 2624N’i a baron de Cornoualle Ne die : « Rois, ta feme pren. Onques cil n’orent nul jor sen Qui ce distrent de la roïne… (2630)Dont la parole est ci oïe. Ne te sai pas consel doner Tristran remaigne deça mer. Au riche roi aut, en Gavoie, 2632A qui li roiz escoz gerroie. Si se porra la contenir, Et tant porrez de lui oïr… Vos manderez por lui, qu’il vienge. 2636Ne savon el qel voie tienge. Mandez par brief que la roïne Vos ameint ci a brief termine. » Li rois son chapelain apele : 2640« Soit fait cist brief o main isnele. Oï avez que i metroiz. Hastez le brief : mot sui destroiz, Mot a ne vi Yseut la gente ; 2644Trop a mal trait en sa jovente. Et quant li brief ert seelez, A la Croiz Roge le pendez ; Ancor enuit i soit penduz. 2648Escrivez i par moi saluz. »
Quant l’ot li chapelain escrit, A la Croiz Roge le pendit. Tristran ne dormi pas la nuit. 2652Ainz que venist la mie nuit, La Blanche Lande out traversee, La charte porte seelee. Bien sout l’estre de Cornoualle. 2656Vient a Ogrin, il la li balle. Li hermite la chartre a prise, Lut les letres, vit la franchise Du roi, qui pardonne a Yseut 2660Son mautalent, et que il veut Repenre la tant bonement ; Vit le terme d’acordement. Ja parlera si com il doit 2664Et con li hon qui an Deu croit : « Tristran, quel joie t’est creüe ! Ta parole est tost entendue, Que li rois la roïne prent. 2668Loé li ont tote sa gent ; Mais ne li osent pas loer Toi retenir et soudeer. Mais va servir en autre terre 2672Un roi a qui on face gerre, Un an ou deus. Se li rois veut, Revien a lui et a Yseut. D’ui en tierz jor, sanz nul deçoivre, 2676Est li rois prest de lié reçoivre. Devant le Gué Aventuros Est li plez mis d’eus et de vos : La li rendroiz, iluec ert prise. 2680Cist briés noient plus ne devise. — Dex ! » dist Tristran, « quel departie !
Mot est dolenz qui pert s’amie. Faire l’estuet, por la soufrete 2684Que vos avez por moi fort trete : N’avez mestier de plus soufrir. Qant ce vendra au departir, Ge vos dorrai ma druërie, 2688Vos moi la vostre, bele amie. Ja ne serai en cele terre Que ja me tienge pais ne gerre Que mesage ne vos envoi. 2692Bele amie, remandez moi De tot en tot vostre plesir. » Iseut parla o grant sospir : « Tristran, entent un petitet : 2696Husdent me lesse, ton brachet. Ainz berseret a veneor N’ert gardé e a tel honor Con cist sera, beaus douz amis. 2700Qant gel verrai, ce m’est avis, Menberra moi de vos sovent. Ja n’avrai si le cuer dolent, Se je le voi, ne soie lie. 2704Ainz, puis que la loi fu jugie, Ne fu beste si herbergie Ne en si riche lit couchie. Amis Tristran, j’ai un anel : 2708Un jaspe vert a u seel. Beau sire, por l’amor de moi, Portez l’anel en vostre doi ; Et s’il vos vient, sire, a corage 2712Que me mandez rien par mesage, Tant vus dirai, ce saciez bien, Certes, je n’en croiroie rien,
Se cest anel, sire, ne voi. 2716Mais, por defense de nul roi, Se voi l’anel, ne lairai mie, Ou soit savoir ou soit folie, Ne face çou que il dira, 2720Qui cest anel m’aportera, Porce qu’il soit a nostre anor : Je vos pramet par fine amor. Amiz, dorrez me vos tel don, 2724Husdant le baut, par le landon ? » Et il respont : « La moie amie, Husdent vos doins par druërie. — Sire, c’est la vostre merci. 2728Qant du brachet m’avez seisi, Tenez l’anel, de gerredon. » De son doi l’oste, met u son. Tristran en bese la roïne, 2732Et ele lui, par la saisine. Li hermites en vet au Mont, Por les richeces qui la sont. Assés achate ver et gris, 2736Dras de soie et de porpre bis, Escarlates et blanc chainsil, Asez plus blanc que flor de lil, Et palefroi souef anblant, 2740Bien atorné d’or flanboiant. Ogrins l’ermite tant achate Et tant acroit et tant barate Pailes, vairs et gris et hermine 2744Que richement vest la roïne. Par Cornoualle fait huchier Li rois s’acorde a sa mollier : « Devant le Gué Aventuros
2748Iert pris acordement de nos. » Oï en ont par tot la fame ; N’i remest chevalier ne dame Qui ne vienge a cel’asenblee. 2752La roïne ont mot desirree : Amee estoit de tote gent, Fors des felons que Dex cravent ! Tuit troi en orent tels soudees : 2756Li dui en furent mort d’espees, Li tierz d’une seete ocis ; A duel morurent el païs. Li forestier quis encusa 2760Mort crüele n’en refusa ; Quar Perinis, li frans, li blois, L’ocist puis d’un gibet el bois. Dex les venga de toz ces quatre, 2764Qui vout le fier orguel abatre.
Seignors, au jor du parlement Fu li rois Marc a mot grant gent. La out tendu maint pavellon 2768Et mainte tente de baron : Loin ont porpris la praerie. Tristran chevauchë o s’amie, Tristran chevauche et voit le merc. 2772Souz son bliaut ot son hauberc ; Quar grant poor avoit de soi, Por ce qu’il out mesfait au roi. Choisi les tentes par la pree, 2776Conut le roi et l’asenblee. Iseut apele bonement : « Dame, vos retenez Hudent. Pri vos, por Deu, que le gardez ;
2780S’onques m’amastes, donc l’amez. Vez la le roi, vostre seignor, O lui li home de s’onor. Nus ne porron mais longuement 2784Aler nos deus a parlement. Je voi venir ces chevaliers Et le roi et ses soudoiers, Dame, qui vienent contre nos. 2788Por Deu, le riche glorios, Se je vos mant aucune chose, Hastivement ou a grant pose, Dame, faites mes volentez. 2792— Amis Tristran, or m’escoutez. Par cele foi que je vos doi, Se cel anel de vostre doi Ne m’envoiez, si que jel voie, 2796Rien qu’il deïst ge ne croiroie… Mais, des que reverrai l’anel, Ne tor ne mur ne fort chastel Ne me tendra ne face errant 2800Le mandement de mon amant, Solonc m’enor et loiauté Et je sace soit vostre gré. — Dame, » fait il, « Dex gré te sace ! » 2804Vers soi l’atrait, des braz l’enbrace. Yseut parla, qui n’ert pas fole : « Amis, entent a ma parole. — Or me fai donc bien a entendre. 2808— Tu me conduiz, si me veuz rendre Au roi, par le consel Ogrin, L’ermite, qui ait bone fin. Por Deu vos pri, beaus douz amis, 2812Que ne partez de cest païs
Tant qos saciez conment li rois Sera vers moi, iriez ou voirs. Gel prié, qui sui ta chiere drue, 2816Qant li rois m’avra retenue, Que chiés Orri le forestier T’alles la nuit la herbergier. Por moi sejorner ne t’ennuit ! 2820Nus i geümes mainte nuit, (2823)En nostre lit que nos fist faire… (2834)Li troi qui nos quierent moleste Mal troveront en la parfin : 2824Li cors giront el bois, sovin. Enfer ovre, qui les tranglote ! Beau chiers amis, et g’en ai dote : (2839)Ges dot, quar il sont mot felon… (2824)El buen celier, soz le buron, Seras entrez, li miens amis. Manderai toi par Perinis Les noveles de la roi cort. 2832Li miens amis, que Dex t’enort ! Ne t’ennuit pas la herbergier ! Sovent verrez mon mesagier : Manderai toi de ci mon estre (2832)Par mon vaslet et a ton mestre… (2841)— Non fera il, ma chiere amie. Qui vos reprovera folie Gart soi de moi con d’anemi ! 2840— Sire, » dist Yseut, « grant merci ! Or sui je mot boneüree : A grant fin m’avez asenee. » Tant sont alé et cil venu 2844Qu’il s’entrediënt lor salu. Li rois venoit mot fierement
Le trait d’un arc devant sa gent : O lui Dinas, qui, de Dinan. 2848Par la reigne tenoit Tristran La roïne, qui conduioit. La, salua si com il doit : « Rois, ge te rent Yseut, la gente : 2852Hon ne fist mais plus riche rente. Ci voi les homes de ta terre Et, oiant eus, te vuel requerre Que me sueffres a esligier 2856Et en ta cort moi deraisnier C’onques o lié n’oi druërie, Ne ele o moi, jor de ma vie. Acroire t’a l’en fait mençonge ; 2860Mais, se Dex joie et bien me donge, Onques ne firent jugement. Conbatre a pié ou autrement Dedenz ta cort, sire, m’en soffre. 2864Se sui dannez, si m’art en soffre ; Et, se je m’en pus faire sauf, Qu’il n’i ait chevelu ne chauf… Si me retien ovocques toi, 2868O m’en irai en Loenoi. » ﻿Li roi a son nevo parole. Andrez, qui fu nez de Nicole, Li a dit : « Rois, quar le retiens, 2872Plus en seras doutez et criens. » Mot en faut poi que ne l’otroie, Le cuer forment l’en asouploie. A une part li rois se trait ; 2876La roïne ovoc Dinas let, Qui mot par ert voirs et loiaus Et d’anor faire conmunax.
O la roïne geue et gabe, 2880Du col li a osté la chape, Qui ert d’escarlate mot riche. Ele out vestu une tunique Desus un grant bliaut de soie. 2884De son mantel que vos diroie ? Ainz l’ermite, qui l’achata, Le riche fuer ne regreta. Riche ert la robe et gent le cors : 2888Les eulz out vers, les cheveus sors. Li seneschaus o lié s’envoise. As trois barons forment en poise : Mal aient il, trop sont engrès ! 2892Ja se trairont du roi plus pres : « Sire, » font il, « a nos entent : Consel te doron bonement. La roïne a esté blasmee 2896Et foï hors de ta contree. Se a ta cort resont ensenble, Ja dira l’en, si con nos senble, Que en consent lor felonie : 2900Poi i avra qui ce ne die. Lai de ta cort partir Tristran : Et, quant vendra jusqu’a un an, Que tu seras aseürez 2904Qu’Yseut te tienge loiautez, Mande Tristran qu’il vienge a toi. Ce te loons par bone foi. » Li rois respont : « Que que nus die, 2908De vos conselz n’istrai je mie. » Ariere en vienent li baron, Por le roi content sa raison. Quant Tristran oit n’i a porloigne,
2912Que li rois veut qu’il s’en esloigne, De la roïne congié prent ; L’un l’autre esgarde bonement. La roïne fu coloree, 2916Vergoigne avoit por l’asenblee. Tristran s’en part, ce m’est avis : Dex ! tanz cuers fist le jor pensis ! Li rois demande ou tornera. 2920Qant qu’il voudra, tot li dorra ; Mot par li a a bandon mis Or et argent et vair et gris. Tristran dist : « Rois de Cornoualle, 2924Ja n’en prendrai mie maalle. A qant que puis vois a grant joie, Au roi riche que l’en gerroie. » Mot out Tristran riche convoi 2928Des barons et de Marc le roi. Vers la mer vet Tristran sa voie. Yseut o les euz le convoie ; Tant con de lui ot la veüe 2932De la place ne se remue. Tristran s’en vet, retorné sont Cil qui pose convoié l’ont. Dinas encor le convoiout, 2936Sovent le besse et li proiot Seürement revienge a lui. Entrafïé se sont il dui : « Dinas, entent un poi a moi. 2940De ci m’en part, bien sez por qoi. Se je te mant par Governal Aucune chose besoignal, Avance la, si con tu doiz. » 2944Baisié se sont plus de set foiz.
Dinas li prie ja nel dot, Die son buen : il fera tot. Dit mot a bele desevree… 2948Mais, sor sa foi aseüree, La retendra ensenble o soi. Non feroit, certes, por le roi. Iluec Tristran de lui s’en torne : 2952Au departir andui sont morne. Dinas s’en vient après le roi, Qui l’atendoit a un chaumoi. Ore chevauchent li baron 2956Vers la cité tot a bandon. Tote la gent ist de la vile, Et furent plus de quatre mile, Qu’omes que femes que enfant. 2960Que por Yseut, que por Tristrant, Mervellose joie menoient. Li saint par la cité sonoient. Qant il oient Tristran s’en vet, 2964N’i a un sol grant duel ne fet. D’Iseut grant joie demenoient, De li servir mot se penoient ; Quar, ce saciez, ainz n’i ot rue 2968Ne fust de paile portendue : Cil qui n’out paile mist cortine. Par la ou aloit la roïne Est la rue mot bien jonchie. 2972Tot contremont, par la chaucie, S’en vont au mostier Saint Sanson. La roïne et tuit li baron En sont trestuit ensenble alé. 2076Evesque, clerc, moine et abé Encontre lié sont tuit issu,
D’aubes, de chapes revestu ; Et la roïne est decendue, 2980D’une porpre inde fu vestue. L’evesque l’a par la main prise, Si l’a dedenz le mostier mise ; Tot droit la meinent a l’auter. 2984Dinas le preuz, qui mot fu ber, Li aporta un garnement Qui bien valoit cent mars d’argent, Un riche paile fait d’orfrois 2988(Onques n’out tel ne qens ne rois) ; Et la roïne Yseut l’a pris Et, par buen cuer, sor l’autel mis. Une chasublë en fu faite, 2992Qui ja du tresor n’iert hors traite Se as grans festes anvés non. Encore est ele a Saint Sanson : Ce diënt cil qui l’on veüe. 2996Atant est du mostier issue. Li rois, li prince et li contor L’en meinent el palais hautor. Grant joie i ont le jor menee. 3000Onques porte n’i fu veee : Qui vout entrer si pout mengier, Onc a nul n’i fist on dangier. Mot l’ont le jor tuit honoree : 3004Ainz le jor que fu esposee Ne li fist hom si grant honor Con l’on li a fait icel jor. Le jor franchi li rois cent sers 3008Et donna armes et haubers A vint danzeaus qu’il adouba. Or oiez que Tristran fera.
Tristran s’en part, fait a sa rente. 3012Let le chemin, prent une sente ; Tant a erré voie et sentier Qu’a la herberge au forestier En est venu celeement. 3016Par l’entree priveement Le mist Orri el bel celier. Tot li trove quant q’ot mestier. Orris estoit mervelles frans. 3020Senglers, lehes prenet o pans, En ses haies grans cers et biches, Dains et chevreus. Il n’ert pas chiches, Mot en donet a ses serjanz. 3024O Tristran ert la sejornanz Priveement en souterrin. Par Perinis, le franc meschin, Soit Tristran noves de s’amie.
3028:::Oiez des trois, que Dex maudie, Par qui Tristran an est alez : Par eus fu mot li rois malez. Ne tarja pas un mois entier 3032Que li rois Marc ala chacier, Et avoc lui li traïtor. Or escoutez que font cel jor : En une lande, a une part, 3036Ourent ars li vilain essart ; Li rois s’estut el bruelleïz, De ses buens chiens oï les cris. La sont venu li troi baron, 3040Qui le roi mistrent a raison : « Rois, or entent nostre parole. Se la roïne a esté fole,
El n’en fist onques escondit… 3044S’a vilanie vus est dit ; Et li baron de ton païs T’en ont par mainte foiz requis, Qu’il vuelent bien s’en escondie 3048Qu’ou Tristran n’ot sa druërie. Escondire se doit c’on ment. Si l’en fai faire jugement Et enevoies l’en requier, 3052Priveement, a ton couchier. S’ele ne s’en veut escondire, Lai l’en aler de ton enpire. » ﻿Li rois rogi, qui escouta : 3056 « Par Deu ! seignors Cornot, mot a Ne finastes de lié blasmer. De tel chose l’oï ci reter Qui bien peüst remaindre atant. 3060Dites se vos alez querant Que la roïne aut en Irlande. Chascun de vos que li demande ? N’offri Tristran li a defendre ? 3064Ainz n’en osastes armes prendre. Par vos est il hors du païs. Or m’avez vos du tot sorpris. Lui ai chacié : or chaz ma feme ? 3068Cent dehez ait par mié la cane Qui me rova de lui partir ! Par Saint Estiene le martir, Vos me sorquerez, ce me poise. 3072Quel mervelle que l’en si toise ! S’il se mesfit, il est en fort. N’avez cure de mon deport, O vos ne puis plus avoir pes.
3076Par Saint Tresmor de Caharès, Ge vos ferai un geu parti : Ainz ne verroiz passé marsdi (Hui est lundi), si le verrez. » 3080Li rois les a si effreez Qu’il n’i a el fors prengent fuie. Li rois Marc dist : « Dex vus destruie, Que si alez querant ma honte ! 3084Por noient, certes, ne vos monte : Ge ferai le baron venir Que vos avïez fait fuïr. » Qant il voient le roi marri, 3088En la lande, sor un larri, Sont decendu tuit troi a pié, Le roi lessent el chanp, irié. Entre eus diënt : « Que porron faire ? 3092Li rois Marc est trop deputaire ; Bien tost mandera son neveu, Ja n’i tendra ne fei ne veu. S’il ça revient, de nos est fin : 3096Ja en forest ne en chemin Ne trovera nul de nos trois Le sanc n’en traie du cors, frois. Dison le roi or avra pes, 3100N’en parleron a lui jamès. » Enmié l’essart li rois s’estot · · · · · · · · · · · · · · · · · · · · · · · · ·
De lor parole n’a mes cure ; 3104La loi qu’il tient de Deu en jure Tot souavet entre ses denz : Mar fu jostez cil parlemenz. S’il eüst or la force o soi, 3108La fusent pris, ce dit, tuit troi.
« Sire, » font il, « entendez nos : Marriz estes et coroços Por ce que nos dison t’anor. 3112L’en devroit par droit son seignor Consellier : tu nos sez mal gré. Mal ait quant qu’a soz son baudré Cil qui te het ! Cil s’en ira, 3116Ja mar o toi s’en marrira. Mais nos, qui somes ti feel, Te donions loial consel. Quant ne nos croiz, fai ton plaisir : 3120Assez nos en orras taisir. Icest mal talent nos pardonne. » Li rois escoute, mot ne sone, Sor son arçon s’est acoutez, 3124Ne s’est vers eus noient tornez : « Seignors, mot a encor petit Que vos oïstes l’escondit Que mes niés fist de ma mollier : 3128Ne vosistes escu ballier. Querant alez a terre pié : La meslee des or vos vié. Or gerpisiez tote ma terre. 3132Par Saint André, que l’en vet querre Outre la mer, jusque en Escoce, Mis m’en avez el cuer la boce, Qui n’en istra jusqu’a un an : 3136G’en ai por vos chacié Tristran. » Devant lui vienent li felon, Godoïnë et Guenelon Et Danaalain qu’est mot feus ; 3140Le roi ont aresnié entre eus, Mais n’i porent plai encontrer :
Vet s’en li rois sanz plus ester. Cil s’en partent du roi par mal. 3144Forz chasteaus ont, bien clos de pal, Soiant sor roche, sor haut pui ; A lor seignor feront ennui, Se la chose n’est amendee. 3148 :::Li rois n’a pas fait longe estee, N’atendi chien ne veneor ; A Tintajol, devant sa tor, Est decendu, dedenz s’en entre : 3152Nus ne sut ne ne voit soventre. Es chanbres entre, çaint’espee. Yseut s’est contre lui levée, Encontre vient, s’espee a prise, 3156Pus est as piez le roi asise. Prist l’a la main, si l’en leva ; La roïne li enclina, Amont le regarde, a la chiere, 3160Mot la vit et cruel et fiere, Aperçut soi qu’il ert marriz : Venuz s’en est aeschariz. « Lasse, » fait ele, « mes amis 3164Est trovez, mes sires l’a pris ! » Souef le dit entre ses denz. Li sanz de li ne fu si loinz Qu’il ne li set monté el vis, 3168Li cuer el ventre li froidist ; Devant le roi choï enverse, Pasme soi, la color a perse… Q’entre ses braz l’en a levee, 3172Besie l’a et acolee ; Pensa que mal l’eüst ferue. Quant de pasmer fu revenue :
« Ma chiere amie, que avez ? 3176— Sire, poor. — Ne vus tamez. » Qant ele l’ot qui l’aseüre, Sa color vient, si aseüre ; Adonc li rest asouagié. 3180Mot bel a le roi aresnié : « Sire, ge voi a ta color, Fait t’ont marri ti veneor. Ne te doiz ja marrir de chace. » 3184Li rois l’entent, rist, si l’enbrace, E li a fait li rois : « Amie, J’ai trois felons, d’ancesorie, Qui heent mon amendement ; 3188Mais se encor nes en desment… Que nes enchaz fors de ma terre. Li fel ne criement mais ma gerre. Il m’ont asez adesentu, 3192Et je lor ai trop consentu : N’i a mais rien del covertir. Par lor parler, par lor mentir, Ai mon nevo de moi chacié. 3196N’ai mais cure de lor marchié. Prochainement s’en revendra, Des trois felons me vengera : Par lui seront encor pendu. » 3200La roïne l’a entendu ; Ja parlast haut, mais ele n’ose ; El fu sage, si se repose Et dist : « Dex i a fait vertuz, 3204Qant mes sires s’est irascuz Vers ceus par qui blasme ert levé. Deu pri qu’il soient vergondé. » Souef le dit, que nus ne l’ot.
3208La bele Yseut, qui parler sot, Tot sinplement a dit au roi : « Sire, quel mal ont dit de moi ? Chascun puet dire ce qu’il pense. 3212Fors vus, ge n’ai nule defense : Por ce vont il querant mon mal. De Deu, le pere espirital Aient il male maudiçon ! 3216Tantes foiz m’ont mis’en frichon ! — Dame, » fait li rois, « or m’entent : Parti s’en sont par mautalent Trois de mes plus proisiez barons. 3220— Sire, porqoi ? por quels raisons ? — Blasmer te font. — Sire, porquoi ? — Gel te dirai, » dit li li roi : « N’as fait de Tristran escondit. 3224Se ne l’en fais, et il m’ont dit… Qu’il le m’ont dit. — Ge prest’en sui. — Qant le feras ? Ancor ancui ? — Brif terme i mez. — Asez est loncs. 3228— Sire, por Deu et por ses nons, Entent a moi, si me conselle. Que puet ce estre ? Quel mervelle Qu’il ne me lesent an pes eure ! 3232Se Damledeu mon cors seceure, Escondit mais ne lor ferai, Fors un que je deviserai. Se lor faisoie soirement, 3236Sire, a ta cort, voiant ta gent, Jusqu’a tierz jors me rediroient Q’autre escondit avoir voudroient. Rois, n’ai en cest païs parent 3240Qui por le mien desraignement
En feïst gerre ne revel. Mais de ce me seret mot bel. De lor rebeche n’ai mes cure. 3244Se il vuelent avoir ma jure Ou s’il volent loi de juïse, Ja n’en voudront si roide guise (Metent le terme) que ne face. 3248A terme avrai en mié la place Le roi Artur et sa mesnie. Se devant lui sui alegie, Qui me voudroit après sordire, 3252Cil me voudroient escondire, Qui avront veü ma deraisne, Vers un Cornot ou vers un Saisne. Por ce m’est bel que cil i soient 3256Et mon deresne a lor eulz voient. Se en place est Artus li rois, Gauvains, ses niés, li plus cortois, Girflez et Qeu li seneschaus, 3260Teus cent en a li rois vasaus N’en mentiront por rien qu’il oient, Por les seurdiz se conbatroient. Rois, por c’est bien devant eus set 3264Faiz li deraisne de mon droit. Li Cornot sont reherceor, De pluseurs evres tricheor. Esgarde un terme, si lor mande 3268Que tu veus an la Blanche Lande Tuit i soient, et povre et riche. Qui n’i sera, tres bien t’afiche Que lor toudras lor heritez : 3272Si reseras d’eus aquiter. Et li miens cors est toz seürs,
Des que verra li rois Artus Mon mesage, qu’il vendra ça : 3276Son corage sai des piça.
Li rois respont : « Bien avez dit. » Atant est li termes baniz A quinze jorz par le païs. 3280Li rois le mande as trois eschis Que par mal sont parti de cort : Mot en sont lié, a que qu’il tort. Or sevent tuit par la contree 3284Le terme asis de l’asenblee, Et que la ert li rois Artus, Et de ses chevaliers le plus
O lui vendront de sa mesnie. 3288Yseut ne s’ert mie atargie : Par Perinis manda Tristran Tote la paine et tot l’ahan Qu’el’a por lui ouan eüe. 3292Or l’en soit la bonté rendue ! Metre la puet, s’il veut, en pes : « Di li qu’il set bien un marchès, Au chief des planches, au Mal Pas : 3296G’i sollé ja un poi mes dras. Sor la mote, el chief de la planche, Un poi deça la Lande Blanche, Soit, revestuz de dras de ladre ; 3300Un henap port o soi de madre, Une botele ait dedesoz O coroie atachie a noz, A l’autre main tienge un puiot, 3304Si aprenge de tel tripot. Au terme ert sor la mote assis : Ja set assez bociez son vis
Port le henap devant son front, 3308A ceus qui iluec passeront Demant l’aumosne sinplement. Il li dorront or et argent : Gart moi l’argent, tant que le voie 3312Priveement, en chanbre coie. » Dist Perinis : « Dame, par foi, Bien li dirai si le secroi. » Perinis part de la roïne ; 3316El bois, par mié une gaudine, Entre, tot sos par le bois vet ; A l’avesprer vient au recet Ou Tristran ert, el bel celier. 3320Levé estoient du mengier. Liez fu Tristran de sa venue : Bien sout, noveles de sa drue Li aporte li vaslet frans. 3324Il dui se tienent par les mains, Sor un sige haut sont monté. Perinis li a tot conté Le mesage de la roïne. 3328Tristran vers terre un poi encline Et jure quant que puet ataindre : Mar l’ont pensé ; ne puet remaindre, Il en perdront encor les testes 3332Et as forches pendront, as festes. « Di la roïne mot a mot : G’irai au terme, pas n’en dot. Face soi lie, saine et baude ! 3336Ja n’avrai mais bain d’eve chaude Tant qu’a m’espee aie venjance De ceus qui li ont fait pesance : Il sont traïtre fel prové.
3340Di li que tot ait bien trové A sauver soi du soirement. Je la verrai assez briment. Va, si li di que ne s’esmait, 3344Ne dot pas que je n’alle au plet, Atapiné conme tafurs. Bien me verra li roi Artus Soier au chief sor le Mal Pas, 3348Mais il ne me connoistra pas. S’aumosne avrai, se l’en pus traire. A la roïne puez retraire Ce que t’ai dit el sozterrin 3352Que fist fere si bel, perrin. De moi li porte plus saluz Qu’il n’a sor moi botons menuz. — Bien li dirai, » dist Perinis. 3356Lors s’est par les degrez fors mis : « G’en vois au roi Artus, beau sire. Ce mesage m’i estuet dire : Qu’il vienge oïr le soirement, 3360Ensenble o lui chevalier cent, Qui puis garant li porteroient, Se li felon de rien greignoient A la dame de loiauté. 3364Dont n’est ce bien ? — Or va a Dé. » Toz les degrez en puie a orne, El chaceor monte et s’en torne ; N’avra mais pais a l’esperon, 3368Si ert venu a Cuerlion. Mot out cil poines por servir, Mot l’en devroit mex avenir. Tant a enquis du roi novele 3372Que l’en li a dit bone et bele,
Que li rois ert a Isneldone. Cele voie qui la s’adone Vet li vaslet Yseut la bele. 3376A un pastor qui chalemele A demandé : « Ou est li rois ? — Sire, » fait il, « il sit au dois. Ja verroiz la Table Reonde, 3380Qui tornoie conme le monde. Sa mesnie sit environ. » Dist Perinis : « Ja en iron. » Li vaslet au perron decent, 3384Maintenant s’en entra dedanz. Mot i avoit filz a contors Et filz a riches vavasors, Qui servoient por armes tuit. 3388Uns d’eus s’en part, con s’il s’en fuit ; Il vint au roi, et cil l’apele : « Va, dont viens tu ? — J’aport novele : La defors a un chevauchant, 3392A grant besoin te va querant. » Atant estes vos Pirinis : Esgardez fu de maint marchis ; Devant le roi vint a l’estage 3396Ou seoient toz li barnage. Li vaslet dit tot a seür : « Dex saut, » fait il, « le roi Artur, Lui et tote sa conpagnie, 3400De par la bele Yseut s’amie ! » Li rois se lieve sus des tables : « Et Dex, » fait il, « espiritables La saut et gart, et toi, amis ! 3404Dex ! » fait li rois, « tant ai je quis De lié avoir un sol mesage !
Vaslet, voiant cest mien barnage, Otroi a li qant que requiers. 3408Toi tiers seras fet chevaliers, Por le mesage a la plus bele Qui soit de ci jusq’en Tudele. — Sire, » fait il, « vostre merci ! 3412Oiez por qoi sui venu ci ; Et si entendent cil baron, Et mes sires Gauvain par non. La roïne s’est acordee 3416O son seignor, n’i a celee : Sire, la ou il s’acorderent, Tuit li baron du reigne i erent. Tristran s’offri a esligier 3420Et la roïne a deraisnier, Devant le roi, de loiauté. Ainz nus de trestot le barné Ne vout armes saisir ne prendre. 3424Sire, or font le roi Marc entendre Que il prenge de lié deraisne. Il n’a frans hon, François ne Sesne, A la roi cort, de son linage. 3428Ge oi dire que souef nage Cil qui on sostient le menton. Rois, se nos ja de ce menton, Si me tenez a losengier. 3432Li rois n’a pas coraige entier, Senpres est ci et senpres la. La bele Yseut respondu l’a Qu’ele en fera droit devant vus. 3436Devant le Gué Aventuros Vus requiert et merci vos crie, Conme la vostre chiere amie,
Que vos soiez au terme mis, 3440Cent i aiez de vos amis. Vostre cort set atant loial, Vostre mesnie natural. Dedevant vos iert alegiee, 3444Et Dex la gart que n’i meschiee ! Que, pus li serïez garant, Neu faudrïez ne tant ne quant. D’ui en huit jors est pris li termes. » 3448Plorer en font o groses lermes : N’i a un sol qui de pitié N’en ait des euilz le vis mollié. « Dex ! » fait chascun, « que li demandent ? 3452Li rois fait ce que il commandent, Tristran s’en vet fors du païs. Ja ne voist il en paradis, Se li rois vait, qui la n’ira 3456Et qui par droit ne l’aidera ! » Gauvains s’en est levé en piez, Parla et dist conme afaitiez : « Oncle, se j’ai de toi l’otrise, 3460La deresne qui est assise Torra a mal as trois felons. Li plus coverz est Guenelons : Gel connois bien, si fait il moi. 3464Gel boutai ja an un fangoi, A un bohort fort et plenier. Se gel retien, par Saint Richier, N’i estovra Tristran venir. 3468Se gel pooie as poins tenir, Ge li feroie asez ennui Et lui pendrë an un haut pui. » Gerflet s’en lieve enprès Gauvain
3472Et si s’en vindrent main a main. « Rois, mot par heent la roïne Denaalain et Godoïne Et Guenelon, mot a lonc tens. 3476Ja ne me tienge Dex en sens, Se vois encontre Goudoïne, Se de ma grant lance fresnine Ne pasent outre li coutel, 3480Ja nen enbraz soz le mantel Bele dame desoz cortine. » Perinis l’ot, le chief li cline. Dit Evains, li filz Urïen : 3484« Asez connois Dinoalain : Tot son sens met en acuser, Bien set faire le roi muser, Tant li dira que il me croie. 3488Se je l’encontre enmié ma voie, Con je fis ja une autre foiz, Ja ne m’en tienge lois ne fois, S’il ne se puet de moi defendre, 3492S’a mes deus mains ne le fais pendre. Mot doit on felons chastïer. Du roi joent si losengier. » Dist Perinis au roi Artur : 3496« Sire, je sui de tant seür Que li felon prendront colee, Qui la roïne ont quis meslee. Ainz a ta cort n’ot menacié 3500Home de nul luitain reigné Que n’en aiez bien trait a chief : Au partir en remestrent grief Tuit cil qui l’ourent deservi. » 3504Li rois fu liez, un poi rougi :
« Sire vaslez, alez mangier. Cist penseront de li vengier. » Li rois en son cuer out grant joie ; 3508Parla, bien vout Perinis l’oie : « Mesnie franche et honoree, Gardez qu’encontre l’asenblee Soient vostre cheval tuit gras, 3512Vostre escu nuef, riche vus dras. Bohorderons devant la bele Dont vos oiez tuit la novele. Mot porra poi sa vie amer 3516Qui se faindra d’armes porter. » Li rois les ot trestoz semons : Le terme heent qui’st si lons, Lor vuel fust il a l’endemain. 3520Oiez du franc de bone main : Perinis le congié demande. Li rois monta sor Passelande, Qar convoier veut le meschin. 3524Contant vont par mié le chemin : Tuit li conte sont de la bele Qui metra lance par astele. Ainz que parte li parlemenz, 3528Li rois offre les garnemenz Perinis d’estre chevalier, Mais il nes vout encor ballier. Li rois convoié l’a un poi, 3532Por la bele franche au chief bloi, Ou il n’a point de mautalent : Mot en parloient an alent. Li vaslez out riche convoi 3536Des chevaliers et du franc roi ; A grant enviz sont departi.
Li rois le claime : « Bel ami, Alez vos en, ne demorez. 3540Vostre dame me salüez De son demoine soudoier, Qui vient a li por apaier. Totes ferai ses volentez, 3544Por lié serai entalentez. El me porra mot avancier. Menbre li de l’espié lancier, Qui fu en l’estache feru : 3548Elle savra bien ou ce fu. Prié vos que li dïez einsi. — Rois, si ferai, gel vos afi. » Adonc hurta le chaceor. 3552Li rois se rest mis el retor. Cil s’en vient : son mesage a fait Perinis qui tant mal a trait Por le servise a la roïne. 3556Conme plus puet, et il chemine ; Onques un jor ne sejorna Tant qu’il vint la d’ou il torna. Reconté a sa chevauchie 3560A celi qui mot en fu lie, Du roi Artur et de Tristran. Cele nuit furent a Lidan. Cele nuit fu la lune dime. 3564Que diroie ? Li terme aprime De soi alegier la roïne. Tristran, li suens amis, ne fine, Vestu se fu de mainte guise : 3568Il fu en legne, sanz chemise ; De let burel furent les cotes Et a quarreaus furent ses botes.
Une chape de burel lee 3572Out fait tallier, tote enfumee. Affublez se fu forment bien, Malade senble plus que rien ; Et nequeden si ot s’espee 3576Entor ses flans estroit noee. Tristran s’en part, ist de l’ostal Celeement, a Governal, Qui li enseigne et si li dit : 3580 « Sire Tristran, ne soiez bric. Prenez garde de la roïne, Qu’el ne fera senblant ne signe. — Maistre, » fait il, « si ferai bien. 3584Gardez que vos faciez mon buen. Ge me criem mot d’aperchevance. Prenez mon escu et ma lance, Ses m’aportez et mon cheval 3588Enreignez, mestre Governal… Se mestier m’est, que vos soiez Au pasage, prez, enbuschiez : Vus savez bien le buen passage, 3592Pieç’a que vos en estes sage. Li cheval est blans conme flor : Covrez le bien trestot entor, Que il ne soit mes conneüz 3596Ne de nul home aperceüz. La ert Artus atot sa gent, Et li rois Marc tot ensement. Cil chevalier d’estrange terre 3600Bohorderont por los aquerre ; Et, por l’amor Yseut m’amie, I ferai tost une esbaudie. Sus la lance soit le penon
3604Dont la bele me fist le don. Mestre, or alez, pri vos forment Que le faciez mot sauvement. » Prist son henap et son puiot, 3608Le congié prist de lui, si l’ot. Governal vint a son ostel, Son hernois prist, ainz ne fist el, Puis si se mist tost a la voie. 3612Il n’a cure que nus le voie. Tant a erré qu’enbuschié s’est Pres de Tristran, qui au Pas est. Sor la mote, au chief de la mare, 3616S’asist Tristran sanz autre afaire. Devant soi fiche son bordon : Atachié fu a un cordon A quei l’avet pendu au col. 3620Entor lui sont li taier mol. Sor la mote forment se tret. Ne senbla pas home contret, Qar il ert gros et corporuz, 3624Il n’ert pas nains, contrez, boçuz. La rote entent, la s’est asis. Mot ot bien bocelé son vis. Qant aucun passe devant lui, 3628En plaignant disoit : « Mar i fui ! Ja ne quidai estre aumosnier Ne servir jor de cest mestier, Mais n’en poon or mais el faire. » 3632Tristran lor fait des borses trere, Quar il fait tant chascun li done. Il les reçoit, que mot ne sone. Tex a esté set anz mignon 3636Ne set si bien traire guignon.
Meïsmes li corlieu a pié Et li garçon li mains proisié, Qui vont mangant par le chemin, 3640Tristran, qui tient le chief enclin, Lor aumosne por Deu lor quiert. L’un l’en done, l’autre le fiert. Li cuvert gars, li desfaé 3644Mignon, herlot l’ont apelé. Escoute Tristran, mot ne sone : Por Deu, ce dit, le lor pardone. Li corlieu, qui sont plain de rage, 3648Li font ennui, et il est sage. Truant le claiment et herlot. Il les convoie o lo puiot, Plus de quatorze en fait saignier, 3652Si qu’il ne puënt estanchier. Li franc vaslet de bone orine Ferlin ou maalle esterline Li ont doné : il les reçoit. 3656Il lor dit que il a toz boit, Si grant arson a en son cors A poine l’en puet geter fors. Tuit cil qui l’oient a parler 3660De pitié prenent a plorer ; Ne tant ne quant pas nu mescroient Qu’il ne soit ladres cil quil voient. Pensent vaslet et escuier 3664Qu’il se hastent de soi logier E des tres tendre lor seignors, Pavellons de maintes colors : N’i a riche home n’ait sa tente. 3668A plain erre, chemin et sente, Li chevalier vienent après.
Mot a grant presse en cel marchès ; Esfondré l’ont, mos est li fans. 3672Li cheval entrent jusq’as flans, Maint en i chiet, qui que s’en traie. Tristran s’en rist, point ne s’esmaie, Par contraire lor dit a toz : 3676 « Tenez vos reignes par les noz, Si hurtez bien de l’esperon ; Par Deu, ferez tot a bandon, Qu’il n’a avant point de taier. » 3680Qant il le pensent essaier, Li marois font desoz lor piez. Chascun qui entre est entaiez : Qui n’a hueses, s’en a soffrete. 3684Li ladres a sa main fors traite ; Qant en voit un qui el tai voitre, Adonc flavele cil a cuite. Qant il le voit plus en fangoi, 3688Li ladres dit : « Pensez de moi, Que Dex vos get fors du Mal Pas ! Aidiez a noveler mes dras. » O sa botele el henap fiert. 3692En estrange leu les requiert ; Mais il le fait par lecherie, Qant or verra passer s’amie, Yseut, qui a la crine bloie, 3696Que ele an ait en son cuer joie. Mot a grant noise en cel Mal Pas. Li passeor sollent lor dras, De luien puet l’um oïr les huz 3700De ceus qui solle la paluz. Cil qui la passe n’est seürs. Atant es vos le roi Artus :
Esgarder vient le passeor, 3704O lui de ses barons plusor. Criement que li marois ne fonde. Tuit cil de la Table Reonde Furent venu sor le Mal Pas, 3708O escu fres, o chevaus cras, De lor armes entreseignié. Tuit sont covert, que mens que pié ; Maint drap de soie i ot levé. 3712Bohordant vont devant le gé. Tristran connoisoit bien le roi Artus, si l’apela a soi : « Sire Artus, rois, je sui malades, 3716Bociez, meseaus, desfaiz et fades. Povre est mon pere, n’out ainz terre. Ça sui venuz l’aumosne querre, Mot ai oï de toi bien dire, 3720Tu ne me doiz pas escondire. Tu es vestu de beaus grisens De Renebors, si con je pens. Desoz la toile rencïene 3724La toue char est blanche et plaine. Tes janbes voi de riche paile Chaucies et o verte maile, Et les sorchauz d’une escarlate. 3728Rois Artus, voiz con je me grate ? J’ai les granz froiz, qui qu’ait les chauz. Por Deu me donne ces sorchauz. » Li nobles rois an ot pitié : 3732Dui damoisel l’ont deschaucié. Li malades les sorchaux prent, Otot s’en vet isnelement, Asis se rest sor la muterne.
3736Li ladres nus de ceus n’esperne Qui devant lui sont trespassé ; Fins dras en a a grant plenté Et les sorchauz Artus le roi. 3740 :::Tristran s’asist sor le maroi. Qant il se fu iluec assis, Li rois Marc, fiers et posteïs, Chevaucha fort vers le taier. 3744Tristran l’aqeut a essaier S’il porra rien avoir du suen. Son flavel sonë a haut suen, A sa voiz roe crie a paine, 3748O le nes fait subler l’alaine : « Por Deu, roi Marc, un poi de bien ! » S’aumuce trait, si li dit : « Tien, Frere, met la ja sus ton chief : 3752Maintes foiz t’a li tens fait grief. — Sire, » fait il, « vostre merci ! Or m’avez vos de froit gari. » Desoz la chape a mis l’aumuce, 3756Qant qu’il puet la trestorne et muce. « Dont es tu, ladres ? » fait li rois. — « De Carloon, filz d’un Galois. — Qanz anz as esté fors de gent ? 3760— Sire, trois anz i a, ne ment. Tant con je fui en saine vie, Mot avoie cortoise amie. Por lié ai je ces boces lees ; 3764Ces tartaries plain dolees Me fait et nuit et jor soner Et o la noisë estoner Toz ceus qui je demant du lor 3768Por amor Deu le criator. »
Li rois li dit : « Ne celez mie Conment ce te donna t’amie. — Dans rois, ses sires ert meseaus, 3772O lié faisoie mes joiaus, Cist maus me prist de la comune. Mais plus bele ne fu que une. — Qui est ele ? — La bele Yseut : 3376Einsi se vest con cele seut. » Li rois l’entent, riant s’en part. Li rois Artus de l’autre part En est venuz, qui bohordot ; 3780Joios se fist, que plus ne pout. Artus enquist de la roïne. « El vient, » fait Marc, « par la gaudine, Dan roi, ele vient o Andret : 3784De lié conduire s’entremet. » Dist l’un a l’autre : « Ne sai pas Conment isse de cest Mal Pas. Or eston ci, si prenon garde. » 3788 :::Li troi felon (qui mal feu arde !) Vindrent au gué, si demanderent Au malade par ont passerent Cil qui mains furent entaié. 3792Tristran a son puiot drecié Et lor enseigne un grant molanc : « Vez la cel torbe après cel fanc, La est li droiz asseneors ; 3796G’i ai veü passer plusors. » Li felon entrent en la fange. La ou li ladres lor enseigne, Fange troverent a mervelle 3800Desi q’as auves de la selle. Tuit troi chiënt a une flote.
Li malade fu sus la mote, Si lor cria : « Poigniez a fort, 3804Se vos estes de tel tai ort. Alez, seignor ! Par saint apostre, Si me done chascun du vostre ! » Li cheval fondent el taier : 3808Cil se prenent a esmaier, Qar ne trovent rive ne fonz. Cil qui bohordent sor le mont Sont acoru isnelement. 3812Oiez du ladre com il ment : « Seignors, » fait il a ces barons, « Tenez vus bien a vos archons. Mal ait cil fans qui si est mos ! 3816Ostez ces manteaus de vos cox, Si braçoiez parmié le tai. Je vos di bien (que tres bien sai), G’i ai hui veü gent passer. » 3820Qui donc veïst henap casser ! Qant li ladres le henap loche, O la coroie fiert la boche Et o l’autre des mains flavele. 3824Atant es vos Yseut la bele El taier vit ses ainemis, Sor la mote sist ses amis. Joie en a grant, rit et envoise, 3828A pié decent sor la faloise. De l’autre part furent li roi Et li baron qu’il ont o soi, Qui esgardent ceus du taier 3832Torner sor coste et ventrellier. Et li malades les arguë : « Seignors, la roïne est venue
Por fere son desresnement, 3836Alez oïr cel jugement. » Poi en i a joie n’en ait. Oiez del ladre, du desfait, Donoalen met a raison : 3840 « Pren t’a la main a mon baston, Tire a deus poinz mot durement. » Et cil li tent tot maintenant. Le baston li let li degiez : 3844Ariere chiet, tot est plungiez, N’en vit on fors le poil rebors. Et qant il fu du tai trait fors, Fait li malades : « N’en poi mes. 3848J’ai endormi jointes et ners, Les mains gourdes por le mal d’Acre, Les piez enflez por le poacre. Li maus a enpirié ma force, 3852Ses sont mi braz com une escorce. » Dinas estoit o la roïne, Aperçut soi, de l’uiel li cline. Bien sout Tristran ert soz la chape, 3856Les trois felons vit en la trape ; Mot li fu bel et mot li plot De ce qu’il sont en lait tripot. A grant martire et a dolor 3860Sont issu li encuseor Du taier defors : a certain, Ja ne seront mais net sanz bain. Voiant le pueple, se despollent, 3864Lor dras laisent, autres racuellent. Mais or oiez du franc Dinas, Qui fu de l’autre part du Pas : La roïne met a raison.
3868 « Dame, » fait il, « cel siglaton Estera ja forment laidiz. Cist garez est plain de rouïz : Marriz en sui, forment m’en poise, 3872Se a vos dras point en adoise. » Yseut rist, qui n’ert pas coarde, De l’uel li guigne, si l’esgarde. Le penser sout a la roïne. 3876Un poi aval, lez une espine, Torne a un gué lui et Andrez, Ou trepasserent auques nez. De l’autre part fu Yseut sole. 3880Devant le gué fu grant la fole Des deus rois et de lor barnage. Oiez d’Yseut com el fu sage ! Bien savoit que cil l’esgardoient 3884Qui outre le Mal Pas estoient. Ele est au palefroi venue, Prent les langues de la sanbue, Ses noua desus les arçons : 3888Nus escuiers ne nus garçons Por le taier mex nes levast Ne ja mex nes aparellast. Li lorain boute soz la selle, 3892Le poitral oste Yseut la bele, Au palefroi oste son frain. Sa robe tient en une main, De l’autre la corgie tint. 3896Au gué o le palefroi vint, De la corgie l’a feru, Et il passe outre la palu. La roïne out mot grant esgart 3900De ceus qui sont de l’autre part.
Li roi prisié s’en esbahirent, Et tuit li autre qui le virent. La roïne out de soie dras : 3904Aporté furent de Baudas, Forré furent de blanc hermine. Mantel, bliaut, tot li traïne. Sor ses espaules sont si crin, 3908Bendé a ligne sor or fin. Un cercle d’or out sor son chief, Qui empare de chief en chief, Color rosine, fresche et blanche. 3912Einsi s’adrece vers la planche : « Ge vuel avoir a toi afere. — Roïne franche, debonere, A toi irai sanz escondire, 3916Mais je ne sai que tu veus dire. — Ne vuel mes dras enpalüer : Asne seras de moi porter Tot souavet par sus la planche. 3920— Avoi ! » fait il, « roïne franche, Ne me requerez pas tel plet : Ge sui ladres, bociez, desfait. — Cuite, » fait ele, « un poi t’arenge. 3924Quides tu que ton mal me prenge ? N’en aies doute, non fera. — A ! Dex, » fait il, « ce que sera ? A li parler point ne m’ennoie. » 3928O le puiot sovent s’apoie. « Diva ! malades, mot es gros ! Ton vis la torne et ça ton dos : Ge monterai conme vaslet. » 3932Et lors s’en sorrist li deget, Torne le dos, et ele monte.
Tuit les gardent, et roi et conte. Ses cuises tient sor son puiot : 3936L’un pié sorlieve et l’autre clot, Sovent fait senblant de choier ; Grant chiere fai de soi doloir. Yseut la bele chevaucha, 3940Janbe deça, janbe dela. Dist l’un a l’autre : « Or esgardez · · · · · · · · · · · · · · · · · · · · · · · · ·
Vez la roïne chevauchier 3944Un malade qui seut clochier. Pres qu’il ne chiet de sor la planche. Son puiot tient desor sa hanche. Alon encontre cel mesel (3952)A l’issue de cest gacel. » La corurent li damoisel · · · · · · · · · · · · · · · · · · · · · · · · ·
(3953)Li rois Artus cele part torne, 3952Et li autre trestot a orne. Li ladres ot enclin le vis, De l’autre part vint el païs. Yseut se lait escolorgier. 3956Li ladres prent a reperier, Au departir il redemande La bele Yseut anuit viande. Artus dist : « Bien l’a deservi. 3960Ha ! roïne, donez la lui ! » Yseut la bele dist au roi : « Par cele foi que je vos doi, Forz truanz est, asez en a, 3964Ne mangera hui ce qu’il a. Soz sa chape senti sa guige. Rois, s’aloiere n’apetiche :
Les pains demiés et les entiers 3968Et les pieces et les quartiers Ai bien parmié le sac sentu. Viande a, si est bien vestu. De vos sorchauz, s’il les veut vendre, 3972Puet il cinc soz d’esterlins prendre ; Et de l’aumuce mon seignor Achat bun lit et covertor, Ou un asne qui past le tai. 3976Il est herlot, si con jel sai. Hui a suï bone pasture, Trové a gent a sa mesure. De moi n’en portera qui valle 3980Un sol ferlinc n’une maalle. » Grant joie en meinent li dui roi. Amené ont son palefroi, Montee l’ont ; d’iluec tornerent. 3984Qui ont armes lors bohorderent. Tristran s’en vet du parlement, Vient a son mestre, qui l’atent. Deus chevaus riches de Castele 3988Ot amené, o frain, o sele, Et deus lances et deus escuz. Mot les out bien desconneüz. Des chevaliers que vus diroie ? 3992Une guinple blanche de soie Out Governal sor son chief mise : N’en pert que l’uel en nule guise. Arire s’en torne le pas, 3996Mot par out bel cheval et cras. Tristran rot le Bel Joeor : Ne puet on pas trover mellor. Cote, sele, destrier et targe
4000Out covert d’une noire sarge, Son vis out covert d’un noir voil, Tot ot covert et chief et poil. A sa lance ot l’enseigne mise 4004Que la bele li ot tramise. Chascun monte sor son destrier, Chascun out çaint le brant d’acier. Einsi armé, sor lor chevaus, 4008Par un vert pré, entre deus vaus, Sordent sus en la Blanche Lande. Gauvains, li niés Artus, demande Gerflet : « Vez en la deus venir, 4012Qui mot vienent de grant aïr. Nes connois pas : Ses tu qu’il sont ? — Ges connois bien, » Girflet respont. « Noir cheval a et noire enseigne : 4016Ce est li Noirs de la Montaigne. L’autre connois as armes vaires, Qar en cest païs n’en a gaires. Il sont faé, gel sai sanz dote. » 4020Icil vindrent fors de la rote, Les escus pres, lances levees, Les enseignes as fers fermees. Tant bel portent lor garnemenz 4024Conme s’il fusent né dedenz. Des deus parolent assez plus Li rois Marc et li rois Artus Qu’il ne font de lor deus conpaignes, 4028Qui sont laïs es larges plaignes. Es rens perent li dui sovent, Esgardé sont de mainte gent. Parmié l’angarde ensenble poignent, 4032Mais ne trovent a qui il joignent.
La roïne bien les connut : A une part du renc s’estut, Ele et Brengain. Et Andrez vint 4036Sor son destrier, ses armes tint ; Lance levee, l’escu pris, A Tristran saut en mié le vis. Nu connoisoit de nule rien, 4040Et Tristran le connoisoit bien. Fiert l’en l’escu, en mié la voie L’abat et le braz li peçoie. Devant les piez a la roïne 4044Cil jut sanz lever sus l’eschine. Governal vit le forestier Venir des tres, sor un destrier, Qui vout Tristran livrer a mort 4048En sa forest, ou dormoit fort. Grant aleüre a lui s’adrece, Ja ert de mort en grant destrece. Le fer trenchant li mist el cors, 4052O l’acier bote le cuir fors. Cil chaï mort, si c’onques prestre N’i vint a tens ne n’i pot estre. Yseut, qui ert et franche et sinple, 4056S’en rist doucement soz sa ginple. Gerflet et Cinglor et Ivain, Tolas et Coris et Vauvain Virent laidier lor conpaignons : 4060 « Seignors, » fait Gaugains, « que ferons ? Li forestier gist la baé. Saciez que cil dui sont faé. Ne tant ne quant nes connoisons : 4064Or nos tienent il por bricons. Brochons a eus, alons les prendre.
— Quis nos porra, » fait li rois, « rendre Mot nos avra servi a gré. » 4068Tristran se trait aval au gé, Et Governal, outre passerent. Li autre sirre nes oserent, An pais remestrent, tuit destroit ; 4072Bien penserent fantosme soit. As herberges vuelent torner, Qar laisié ont le bohorder. Artus la roïne destroie. 4076Mot li senbla brive la voie · · · · · · · · · · · · · · · · · · · · · · · · ·
Que la voie aloignast sor destre. Decendu sont a lor herberges. 4080En la lande ot assez herberges : Mot en costerent li cordel. En leu de jonc et de rosel, Glagié avoient tuit lor tentes. 4084Par chemins vienent et par sentes ; La Blanche Lande fut vestue, Maint chevalier i out sa drue. Cil qui la fu enz en la pree 4088De maint grant cerf ot la menee. La nuit sejornent an la lande. Chascuns rois sist a sa demande. Qui out devices n’est pas lenz : 4092Li uns a l’autre fait presenz. Ly rois Artus, après mengier, Au tref roi Marc vait cointoier, Sa privee maisni’en maine. 4096La ot petit de dras de laine, Tuit li plusor furent de soie. Des vesteüres que diroie
De laine ? Qui out drap de laine, 4100Escarlate ce fu en graine. Mot ot gent de riches atorz. Nus ne vit deus plus riches corz : Mestier nen est dont la nen ait. 4104Es pavellons ont joie fait. La nuit devisent lor afaire, Conment la franche debonere Se doit deraisnier de l’outrage, 4108Voiant les rois et lor barnage. Couchier s’en vait li rois Artus O ses barons et o ses druz. Maint calemel, mainte troïne, 4112Qui fust la nuit en la gaudine Oïst an pavellon soner. Devant le jor prist a toner : A fermeté, fu de chalor. 4116Les gaites ont corné le jor ; Par tot conmencent a lever, Tuit sont levé sanz demorer. Li soleuz fu chauz sor la prime, 4120Choiete fu et nielle et frime. Devant les tentes as deus rois Sont asenblé Corneualois : N’out chevalier en tot le reigne 4124Qui n’ait o soi a cort sa feme. Un drap de soie, un paile bis Devant le tref au roi fu mis : Ovrez fu en bestes, menuz. 4128Sor l’erbe vert fu estenduz. Li dras fu achaté en Niques. En Cornoualle n’ot reliques En tresor ne en filatieres,
4132En aumaires n’en autres bieres, En fiertres n’en escrinz n’en chases, En croiz d’or ne d’argent n’en mases, Sor le paile les orent mises, 4136Arengies, par ordre asises. Li roi se traient une part, Faire i volent loial esgart. Li rois Artus parla premier, 4140Qui de parler fu prinsautier : « Rois Marc, » fait il, « qui te conselle Tel outrage si fait mervelle : Certes, » fait il, « sil se desloie. 4144Tu es legier a metre en voie, Ne dois croire parole fause. Trop te fesoit amere sause Qui parlement te fist joster. 4148Mot li devroit du cors coster Et ennuier, qui voloit faire. La franche Yseut, la debonere, Ne veut respit ne terme avoir. 4152Cil puënt bien de fi savoir, Qui vendront sa deresne prendre, Que ges ferai encore pendre, Qui la reteront de folie 4156Pus sa deresne, par envie : Digne seroient d’avoir mort. Or oiez, roi : qui ara tort, La roïne vendra avant, 4160Si qel verront petit et grant, Et si jurra o sa main destre, Sor les corsainz, au roi celestre Qu’el’onques n’ot amor conmune 4164A ton nevo, ne deus ne une,
Que l’en tornast a vilanie, N’amor ne prist par puterie. Dan Marc, trop a ice duré : 4168Qant ele avra eisi juré, Di tes barons qu’il aient pes. — Ha ! sire Artus, q’en pus je mes ? Tu me blasmes, et si as droit, 4172Quar fous est qui envieus croit. Ges ai creüz outre mon gré. Se la deraisne est en cel pré, Ja n’i avra mais si hardiz, 4176Se il après les escondiz En disoit rien se anor non, Qui n’en eüst mal gerredon. Ce saciez vos, Artus, frans rois, 4180C’a esté fait, c’est sor mon pois. Or se gardent d’ui en avant ! » Li consel departent atant. Tuit s’asistrent par mié les rens, 4184Fors les deus rois. C’est a grant sens : Yseut fu entre eus deus as mains. Pres des reliques fu Gauvains ; La mesnie Artus, la proisie, 4188Entor le paile est arengie. Artus prist la parole en main, Qui fu d’Iseut le plus prochain : « Entendez moi, Yseut la bele, 4192Oiez de qoi on vos apele : Que Tristran n’ot vers vos amor De puteé ne de folor, Fors cele que devoit porter 4196Envers son oncle et vers sa per. — Seignors, » fait el, « por Deu merci !
Saintes reliques voi ici. Or escoutez que je ci jure, 4200De quoi le roi ci aseüre : Si m’aït Dex et saint Ylaire, Ces reliques, cist saintuaire, Totes celes qui ci ne sont 4204Et tuit icil de par le mont, Q’entre mes cuises n’entra home, Fors le ladre qui fist soi some, Qui me porta outre les guez, 4208Et li rois Marc mes esposez. Ces deus ost de mon soirement, Ge n’en ost plus de tote gent. De deus ne me pus escondire : 4212Du ladre, du roi Marc, mon sire. Li ladres fu entre mes janbes · · · · · · · · · · · · · · · · · · · · · · · · ·
Qui voudra que je plus en face, 4216Tote en sui preste en ceste place. » Tuit cil qui l’ont oï jurer Ne püent pas plus endurer : « Dex ! » fait chascuns, « si fiere a jure ! 4220Tant en a fait après droiture ! Plus i a mis que ne disoient Ne que li fel ne requeroient : Ne li covient plus escondit. 4224Q’avez oï, grant et petit, Du roi Marc et de son nevo ? Ele a juré et mis en vo Q’entre ses cuises nus n’entra 4228Que li meseaus qui la porta Ier, endroit tierce, outre les guez, Et li rois Marc, ses esposez.
Mal ait jamais l’en mesquerra ! » 4232 :::Li rois Artus en piez leva, Le roi Marc a mis a raison, Que tuit l’oïrent li baron : « Rois, la deraisne avon veüe 4236Et bien oïe et entendue. Or esgardent li troi felon, Donoalent et Guenelon, Et Goudoïne li mauvès,
Ja ne seront en cele terre Que m’en tenist ne pais ne gerre, Des que j’orroie la novele 4244De la roïne Yseut la bele, Que n’i allons a esperon Lui deraisnier par grant raison. — Sire, » fait el, « vostre merci ! » 4248Mot sont de cort li troi haï. Les corz departent, si s’en vont. Yseut la bele o le chief blont Mercie mot le roi Artur. 4252 « Dame, » fait-il, « jos aseür : Ne troverez mais qui vos die, Tant con j’aie santé ne vie, Nis une rien se amor non. 4256Mal le penserent li felon. Ge prié le roi vostre seignor, Et feelment, mot par amor, Que mais felon de vos ne croie. » 4260Dist li roi Marc : « Se jel faisoie D’or en avant, si me blasmez. » Li uns de l’autre s’est sevrez, Chascun s’en vient a son roiaume :
4264Li rois Artus vient a Durelme, Rois Marc remest en Cornoualle. Tristran sejorne, poi travalle.
﻿Li rois a Cornoualle en pes, 4268Tuit le criement et luin et pres. En ses deduiz Yseut en meine, De lié amer forment se paine. Mais, qui q’ait pais, li troi felon 4272Sont en esgart de traïson. A eus fu venue une espie, Qui va querant changier sa vie. « Seignors, » fait-il, « or m’entendez. 4276Se je vos ment, si me pendez. Li rois vus sout l’autrier malgré Et vos en acuelli en hé, Por le deraisne sa mollier. 4280Pendre m’otroi ou essillier, Se ne vos mostre apertement Tristran, la ou son aise atent De parler o sa chiere drue. 4284Il est repost, si sai sa mue. Qant li rois vait a ses deduiz… (Tristran set mot de Malpertuis), En la chanbre vet congié prendre. 4288De moi faciez en un feu cendre, Se vos alez a la fenestre De la chanbre, derier’a destre, Se n’i veez Tristran venir, 4292S’espee çainte, un arc tenir, Deus seetes en l’autre main. Enuit li verrez ou par main. — Conment le sez ? — Je l’ai veü.
4296— Tristran ? — Je, voire, et conneü. — Qant i fu il ? — Hui main l’i vi. — Et qui o lui ? — Cel son ami. — Ami ? et qui ? — Dan Governal. 4300— Ou se sont mis ? — En haut ostal Se deduient. — C’est chiés Dinas ? — Et je que sai ? — Il n’i sont pas Sanz son seü ! — Asez puet estre. 4304— Ou verron nos ? — Par la fenestre De la chanbre, ce es tot voir. Se gel vos mostre, grant avoir En doi avoir, quant l’en ratent 4308— Nomez l’avoir. — Un marc d’argent. — Et plus assez que la pramesse, Si vos aït iglise et messe. Se tu mostres, n’i puez fallir 4312Ne te façon amanantir. — Or m’entendez, » fait li cuvert… « Et un petit pertus overt Endroit la chanbre la roïne. 4316Par dedevant vet la cortine. Triés la chanbrë est grant la doiz Et bien espesse li jagloiz. L’un de vos trois i aut matin ; 4320Par la fraite du nuef jardin Voist belement tresque au pertus. Fors la fenestre n’i a plus. Faites une longue brochete, 4324A un coutel, bien agüete ; Poigniez le drap de la cortine O la broche poignant d’espine. La cortine souavet sache 4328Au pertuset (c’on ne l’estache),
Que tu voies la dedenz cler, Qant il venra a li parler. S’eissi t’en prenz sol trois jorz garde, 4332Atant otroi que l’en m’en arde, Se ne veez ce que je di. » Fait chascun d’eus : « Je vos afi A tenir nostre covenant. » 4336L’espie font aler avant. Lors devisent li qeus d’eus trois Ira premier voier l’orlois Que Tristran an la chanbre maine 4340O celié qui seue est demeine. Otroié ont que Goudoïne Ira au premerain termine. Departent soi, chascun s’en vet, 4344Demain savront con Tristran sert. Dex ! la franche ne se gardoit Des felons ne de lor tripot. Par Perinis, un suen prochain, 4348Avoit mandé que l’endemain Tristran venist a lié matin : Li rois iroit a Saint Lubin. Oez, seignors, quel aventure ! 4352L’endemain fu la nuit oscure. Tristran se fu mis a la voie Par l’espesse d’un’espinoie. A l’issue d’une gaudine 4356Garda, vit venir Gondoïne : Et s’en venoit de son recet. Tristran li a fet un aget, Repost se fu an l’espinoi. 4360 « Ha ! Dex, » fait il, « regarde moi, Que cil qui vient ne m’aperçoive
Tant que devant moi le reçoive ! » En sus l’atent, s’espee tient. 4364Goudoïne autre voie tient. Tristran remest, a qui mot poise. Ist du buison, cele part toise, Mais por noient ; quar cil s’esloigne, 4368Qui en fel leu a mis sa poine. Tristran garda au luien, si vit (Ne demora que un petit) Denoalan venir anblant, 4372O deus levriers, mervelles grant. Afustez est a un pomier. Denoalent vint le sentier Sor un petit palefroi noir. 4376Ses chiens out envoié mover En une espoise un fier sengler. Ainz qu’il le puisen desangler, Avra lor mestre tel colee 4380Que ja par mire n’ert sanee. Tristran li preuz fu desfublez. Denoalen est tost alez ; Ainz n’en sout mot, quant Tristran saut. 4384Fuïr s’en veut, mais il i faut : Tristran li fu devant trop pres. Morir le fist. Q’en pout il mes ? Sa mort queroit : cil s’en garda, 4388Que le chief du bu li sevra. Ne li lut dire : « Tu me bleces. » O l’espee trencha les treces, En sa chauce les a boutees, 4392Qant les avra Yseut mostrees, Qu’ele l’en croie qu’il l’a mort. D’iluec s’en part Tristran an fort.
« Ha ! las, » fait il, « qu’est devenuz 4396Goudouïnë (or s’est toluz), Que vi venir orainz si tost ? Est il passez par la tantost ? S’il m’atendist, savoir peüst 4400Ja mellor gerredon n’eüst Donoalan, le fel, n’en porte Qui j’ai laisié la teste morte. » Tristran laise le cors gesant 4404Enmié la lande, envers, sanglent. Tert s’espee, si l’a remise En son fuerre, sa chape a prise, Le chaperon el chief se met, 4408Sor le cors un grant fust atret, A la chanbre sa drue vint. Mais or oiez con li avint. Goudoïne fu acoruz 4412Et fu ainz que Tristran venuz. La cortine ot dedenz percie. Vit la chanbre, qui fu jonchie, Tot vit quant que dedenz avoit, 4416Home fors Perinis ne voit. Brengain i vint, la damoisele, Ou out pignié Yseut la bele : Le pieigne avoit encor o soi. 4420Le fel qui fu a la paroi Garda, si vit Tristran entrer, Qui tint un arc d’aubor. Li ber En sa main tint ses deus seetes, 4424En l’autre deus treces longuetes. Sa chape osta, pert ses genz cors. Iseut, la bele o les crins sors, Contre lui lieve, sil salue.
4428Par sa fenestre vit la nue De la teste de Gondoïne. De grant savoir fu la roïne, D’ire tresue sa persone. 4432Yseut Tristrans en araisone : « Se Dex me gart, » fait il, « au suen, Vez les treces Denoalen. Ge t’ai de lui pris la venjance : 4436Jamais par lui escu ne lance N’iert achatez ne mis en pris. — Sire, » fait ele, « ge q’en puis ? Mes prié vos que cest arc tendez, 4440Et verron com il est bendez. » Tristran s’esteut, si s’apensa, Oiez ! en son penser tensa. Prent s’entente, si tendi l’arc. 4444Enquiert noveles du roi Marc : Yseut l’en dit ce qu’ele en sot. · · · · · · · · · · · · · · · · · · · · · · · · ·
S’il en peüst vis eschaper, 4448Du roi Marc et d’Iseut sa per Referoit sordre mortel gerre. Cil, qui Dex doinst anor conquerre, L’engardera de l’eschaper. 4452Yseut n’out cure de gaber : « Amis, une seete encorde, Garde du fil qu’il ne retorde. Je vois tel chose dont moi poise. 4456Tristran, de l’arc nos pren ta toise. » Tristran s’estut, si pensa pose, Bien soit q’el voit aucune chose Qui li desplait. Garda en haut : 4460Grant poor a, trenble et tresaut.
Contre le jor, par la cortine, Vit la teste de Godoïne : « Ha ! Dex, vrai roi, tant riche trait 4464Ai d’arc et de seete fait : Consentez moi qu’a cest ne falle ! Un des trois feus de Cornoualle Voi, a grant tort, par la defors. 4468Dex, qui le tuen saintisme cors Por le pueple meïs a mort, Lai moi venjance avoir du tort Que cil felon muevent vers moi ! » 4472Lors se torna vers la paroi, Sovent ot entesé, si trait. La seete si tost s’en vait Riens ne peüst de li gandir. 4476Par mié l’uel la li fait brandir, Trencha le test et la cervele. Esmerillons ne arondele De la moitié si tost ne vole ; 4480Se ce fust une pome mole, N’issist la seete plus tost. Cil chiet, si se hurte a un post, Onques ne piez ne braz ne mut. 4484Seulement dire ne li lut : « Bleciez sui ! Dex ! confession · · · · · · · · · · · · · · · · · · · · · · · · ·